Serangan Israel bunuh pejuang pro-Syria

BEIRUT, 5 Safar 1445H, Selasa – Dua pejuang yang menyokong kerajaan Syria terbunuh dalam serangan udara negara haram Israel di kawasan berhampiran Damsyik.

“Dua pejuang prorejim terbunuh dalam serangan Israel terhadap kedudukan tentera di barat daya dan tenggara ibu negara.

“Peluru berpandu Israel memusnahkan depot senjata militia pro-Iran dan Hizbullah Lubnan.

“Ia berlaku beberapa kilometer daripada lapangan terbang antarabangsa Damas dan sekitar kawasan Kiswah,” kata Pemerhati Hak Asasi Manusia Syria.

Agensi berita rasmi Syria, SANA, sebelum ini melaporkan bahawa pertahanan udara negara itu telah memintas ‘sasaran musuh’ di kawasan Damsyik, tanpa butiran lanjut.

“Musuh Israel melakukan serangan dengan peluru berpandu dilancar dari Bukit Golan yang diduduki… mencederakan seorang askar dan menyebabkan kerosakan material,” katanya.

Selama lebih sedekad perang saudara di Syria, Israel melancarkan ratusan serangan udara ke atas wilayahnya, menyasarkan tentera yang disokong Iran dan pejuang Hizbullah Lubnan serta kedudukan tentera Syria.

Israel jarang mengulas mengenai serangan yang dilakukannya di Syria, namun berulang kali berkata, ia tidak akan membenarkan Iran meluaskan kehadirannya di negara itu. – Agensi


‘Membiarkan’ UEC kesilapan pemimpin tak boleh dimaafkan

Oleh Siti Hafidah Abd Ghaffar

BANGI, 7 Safar 1443H, Selasa – Tindakan ‘membiarkan’ Sijil Peperiksaan Bersepadu (UEC) beroperasi sejak sekian lama dengan penuh kesilapan dan ‘kemungkaran’ merupakan satu kecuaian pemimpin yang tidak boleh dimaafkan.

Ini kerana sukatan pelajaran UEC berkiblatkan Taiwan; tidak patuh Dasar Pendidikan Kebangsaan; memperlekeh Akta Bahasa Kebangsaan 1963/1967 dan Perkara 152; tidak guna bahasa Melayu sebagai bahasa penghantar serta bahasa Melayu diajar menggunakan bahasa Mandarin.

Bahkan difahamkan ada pelajar Cina UEC gagal kuasai bahasa rasmi malah umumnya berkemungkinan besar untuk mereka menambah monopoli kerjaya bagi sektor awam dan swasta.

Pengiktirafan UEC juga tidak adil kepada ribuan pelajar Tionghua yang rela dan mengikuti pendidikan di sekolah kebangsaan di samping pelajar Melayu dan India, selain sukatan dan kandungan subjek Bahasa Melayu dan Sejarah bercanggah dengan sukatan Sijil Peperiksaan Malaysia (SPM).

Ia juga tidak dikawal selia oleh badan berwibawa seperti Lembaga Peperiksaan atau Majlis Peperiksaan Malaysia malah semangat patriotisme Dong Zong diragui kerana sukatan subjek Sejarah terlihat lebih cenderung mengutamakan nilai negara Taiwan berbanding negara Malaysia sendiri.

Berikutan itu, Ketua Kluster Majlis Perundingan Melayu (MPM), Kamal Shukri Abdullah Sani menegaskan, UEC bukan sahaja tidak patut diiktiraf malah sepatutnya dibatalkan terus.

“Kerajaan sepatutnya sedar akan percanggahan dan kesan buruk UEC ini.

“Justeru janganlah kita dikatakan bodoh dan bacul dengan membiarkan pengkhianatan terhadap maruah bahasa, bangsa, negara dan undang-undang tertinggi iaitu Perlembagaan sendiri berterusan mungkin 600 tahun lagi dengan mengiktiraf UEC ini,” katanya dalam kenyataan kepada Ismaweb.net, hari ini.

Pada masa sama, beliau berkata, pihaknya memandang serius berhubung laporan Samudera.my yang memetik sumber dalaman melaporkan bahawa UEC – yang selama ini menjadi subjek kontroversi – bakal diluluskan kerajaan.

“MPM di sini menyatakan pendirian secara tegas, menentang sekeras-kerasnya jika hal ini benar.

“Ini kerana maruah negara, bahasa rasmi, Dasar Bahasa Kebangsaan, Dasar Pendidikan, Perkara 152 Perlembagaan, Akta Bahasa jelas telah terbiar, diperjudikan dan dikhianati oleh para menteri,” katanya.


Afghanistan laksana hukuman sebat terbuka kepada pesalah zina

KABUL, 29 Rabiulakhir 1444H, Khamis – Afghanistan melaksanakan hukuman sebat secara terbuka terhadap 19 individu termasuk sembilan wanita yang terbabit perbuatan zina, awal bulan ini.

Jurucakap Mahkamah Tinggi Afghanistan, Mawlawi Enayatullah berkata, hukuman berkenaan dikenakan selepas mengambil kira semua pertimbangan syariah.

Menurutnya, setiap persalah zina dikenakan 39 kali sebatan.

Hukuman sebat berkenaan dilakukan di wilayah Takhar pada 11 November lalu, selepas solat Jumaat atas arahan daripada mahkamah wilayah berkenaan.

Walaupun hukuman berkenaan merupakan kali pertama dilakukan secara sistematik di bawah pentadbiran Taliban selepas kembali berkuasa pada 2021, bagaimanapun tidak jelas sama ada hukuman itu akan dikenakan di seluruh negara.

Pelaksanaan undang-undang syariah berkenaan dikuatkuasakan selepas pemimpin tertinggi Taliban mengadakan pertemuan dengan hakim dan meminta hukuman secara konsisten mengikut undang-undang syariah.

Beberapa negara telah meneliti rekod pentadbiran Taliban berdasakan hak asasi manusia dan hak wanita sejak mereka mengambil alih pentadbiran negara pada Ogos 2021.

Malah, sehingga kini tiada negara yang mengiktiraf pentadbiran Taliban secara rasmi namun mengkritik tindakan berkenaan terutama apabila mengabaikan hak wanita dan kanak-kanak di negara itu.

Ini termasuk tindakan Taliban melanggar janji untuk membuka semula sekolah kepada pelajar perempuan namun menutupnya semula tanpa alasan kukuh. – Agensi


Dua veteran politik tewas

PUTRAJAYA, 25 Rabiulakhir 1444H, Ahad – Dua veteran politik negara, Tun Dr Mahathir Mohamad dan Tengku Razaleigh Hamzah gagal mempertahankan kerusi Parlimen masing-masing pada Pilihan Raya Umum ke-15 (PRU15) kali ini.

Dr Mahathir tewas di kerusi Parlimen Langkawi selepas hanya memperoleh 4,566 undi, sekali gus kehilangan wang deposit kerana gagal memperoleh 1/8 atau 12.5 peratus undi daripada jumlah keseluruhan undi.

Jumlah keseluruhan pengundi di Parlimen Langkawi adalah sebanyak 66,777.

Dr Mahathir yang mula berkecimpung dalam arena politik sejak 1964 tewas kepada calon Perikatan Nasional (PN), Datuk Mohd Suhaimi Abdullah yang mendapat 25,463 undi.

Manakala Ku Li pula gagal mempertahankan kerusi Parlimen Gua Musang apabila hanya mendapat 21,663 undi

Pesaingnya Mohd. Azizi Abu Naim dari Perikatan Nasional (PN) mendapat 21,826 undi, menang dengan majoriti 163 undi.


Rahmat Mohamad dilantik Pengerusi SUHAKAM

KUALA LUMPUR, 1 Zulhijjah 1443H, Jumaat – Pakar perundangan dan hak asasi manusia Universiti Teknologi MARA Profesor Datuk Dr Rahmat Mohamad dilantik sebagai Pengerusi Suruhanjaya Hak Asasi Manusia Malaysia (SUHAKAM) yang baharu.

Perdana Menteri, Datuk Seri Ismail Sabri Yaakob dalam kenyataan hari ini memaklumkan pelantikan Rahmat bersama tujuh lagi anggota baharu SUHAKAM bagi sesi 2022-2025 yang berkuat kuasa pada 22 Jun lepas telah menerima perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Beliau berkata turut dilantik Profesor Datuk Noor Aziah Mohd Awal, Datuk Mohamad Nordin Ibrahim, Dr Chew Chee Ming (Sarawak), Datuk Mary@Mariati Robert (Sabah), Datuk Hasnal Rezua Merican Habib Merican, Nazira Abdul Rahim dan K. Ragunath.

“Semoga lantikan yang inklusif ini akan lebih memperkasakan SUHAKAM dalam melaksanakan aktiviti-aktivitinya demi kesejahteraan negara,” katanya.- Bernama


89 kanak-kanak maut, India arah uji sirap batuk eksport

NEW DELHI, 5 Zulkaedah 1444H, Khamis – Kerajaan India kini menguji sirap batuk yang dieksport, selepas puluhan kanak-kanak di Gambia dan Uzbekistan meninggal dunia kerana dikaitkan dengan ubat-ubatan berkenaan.

Pertubuhan Kawalan Standard Dadah Pusat mengarahkan makmal mengeluarkan laporan ujian dengan segera selepas menganalisis sampel daripada pengeluar.

Arahan pada Rabu itu dikeluarkan ke semua makmal Kerajaan Persekutuan dan pengawal selia dadah di enam negeri pengeluar utama serta satu wilayah persekutuan.

India mewajibkan ujian ke atas sampel sirap batuk eksport awal minggu ini, selepas Pertubuhan Kesihatan Sedunia (WHO) menemukan toksin dalam produk ubat yang dikeluarkan oleh tiga syarikat di negara itu.

Difahamkan, sirap batuk yang dibuat oleh dua syarikat terbabit dikaitkan dengan kematian 70 kanak-kanak di Gambia dan 19 di Uzbekistan, tahun lalu.

Kematian itu menggugat reputasi industri farmaseutikal India yang bernilai AS$41 bilion – antara terbesar di dunia – dan kerajaan sedang mempertimbangkan untuk merombak dasar industri berkenaan bagi mengetatkan prosedur ujian serta bahan mentah.

Bermula 1 Jun, semua sirap batuk yang dieksport dari India memerlukan sijil analisis daripada makmal kerajaan.

Terdahulu, ujian sampel terhadap sirap batuk yang dibuat oleh Maiden Pharmaceuticals Ltd, yang dikaitkan dengan kematian kanak-kanak di Gambia mendapati tiada kandungan toksin, namun terdapat bahan cemar dikesan dalam banyak ubat yang dibuat Marion Biotech – di mana sirap batuknya dikaitkan dengan kes kematian di Uzbekistan.

Bagaimanapun, syarikat terbabit menafikan sebarang salah laku.- Agensi


Hujan lebat dijangka berlaku di beberapa negeri hingga Mac

KUALA LUMPUR, 1 Rejab 1443H, Khamis – Beberapa siri hujan lebat secara menyeluruh dijangka berlaku terutama di negeri pantai timur Semenanjung, barat Sarawak dan timur Sabah susulan fasa Monsun Timur Laut yang bermula sejak 3 November tahun lepas dijangka berterusan hingga Mac ini.

Menurut kenyataan dikeluarkan Jabatan Meteorologi Malaysia (MetMalaysia) hari ini, tinjauan cuaca bagi tempoh Februari hingga Mac sepanjang tempoh monsun berkenaan, negara cenderung menerima tiupan angin lebih kencang dan berterusan dari arah timur laut berkelajuan 10 hingga 20 kilometer per jam.

MetMalaysia melaporkan, tinjauan cuaca tersebut dikeluarkan berdasarkan analisis beberapa model tinjauan iklim terpilih antaranya NCEP Coupled Forecast System Model Version 2 (CFSv2), JMA Ensemble Prediction System (Tokyo Climate Centre) dan European Centre for Medium Range Weather Forecast (ECMWF).

“Pada bulan ini (Februari), kebanyakan kawasan di Semenanjung dijangka menerima hujan pada paras purata antara tiada hujan hingga 250 milimeter (mm). Di Sarawak, paras purata hujan antara 150 mm hingga 400 mm akan melibatkan kebanyakan kawasan kecuali Kuching, Samarahan, Sri Aman, Betong, Sarikei dan Sibu dengan jangkaan 300 mm hingga 700 mm,” menurut kenyataan tersebut.

Bahagian pantai barat dan pedalaman Sabah pula dijangka menerima hujan pada paras 50 mm hingga 100 mm manakala Kudat, Sandakan dan Tawau akan menerima hujan berlebihan sedikit sehingga 400 mm pada bulan ini.

Menurut MetMalaysia, kebanyakan kawasan di Semenanjung akan menerima paras purata hujan 100 mm hingga 350 mm dan 50 mm hingga 400 mm masing-masing pada Mac dan April.

Pada bulan depan, kebanyakan kawasan di Sarawak akan mengalami hujan pada purata 150 mm hingga 450 mm manakala pada April, Kuching, Samarahan, Sri Aman, Betong, Sarikei dan Sibu dijangka menerima hujan sedikit pada kadar bawah purata.

MetMalaysia memaklumkan Kudat, Sandakan dan Tawau di Sabah pada Mac pula dijangka menerima hujan berlebihan dengan purata 150 mm hingga 300 mm dan pada April hujan dengan purata 50 mm hingga 250 mm akan turun di negeri berkenaan.

Pada Mei, MetMalaysia memberitahu fasa Monsun Barat Daya diramal mempengaruhi cuaca negara dengan tiupan angin dari arah barat daya sepanjang tempoh monsun berkenaan.

Melaka, Pahang (Pekan dan Rompin) dan Johor pada bulan itu juga akan menerima hujan sedikit bawah purata antara 50 mm hingga 200 mm.

“Begitu juga di Kuching, Samarahan, Sri Aman, Sarikei dan Betong di Sarawak dengan purata 150 mm hingga 200 mm. Sabah pula akan menerima hujan berpurata 50 mm hingga 350 mm,” menurut kenyataan itu.

Pada Jun dan Julai, kebanyakan negeri di Semenanjung akan menerima hujan dengan paras purata 100 mm hingga 300 mm dan Sarawak pula masing-masing dengan purata 150 mm hingga 300 mm dan 150 mm hingga 350 mm.

“Sabah dijangka menerima hujan berpurata 100 mm hingga 350 mm pada kedua-dua bulan berkenaan, dan secara keseluruhannya, MetMalaysia menjangkakan Wilayah Persekutuan Labuan akan menerima paras hujan tertinggi pada Mei, Jun dan Julai iaitu 350 mm,” menurut kenyataan itu. – Bernama


Bank Dunia anggar kerosakan fizikal Ukraine AS$60 bilion setakat ini

WASHINGTON, 20 Ramadan 1443H, Jumaat – Kerosakan fizikal pada bangunan dan infrastruktur Ukraine akibat pencerobohan Russia mencecah kira-kira AS$60 bilion (RM258.36 bilion) dan akan meningkat lagi apabila perang berterusan, kata Presiden Bank Dunia, David Malpass.

Malpass memberitahu persidangan Bank Dunia mengenai keperluan bantuan kewangan Ukraine bahawa anggaran awal kos kerosakan ‘kecil’ tidak termasuk kos ekonomi yang semakin meningkat akibat perang kepada Ukraine.

“Sudah pasti perang masih berterusan, jadi kos itu meningkat,” katanya.

Dalam ucapan kepada persidangan maya itu, Presiden Ukraine, Volodymyr Zelenskiy menggariskan kos dan keperluan pembiayaan yang jauh lebih besar.

Beliau memberitahu peserta dalam kenyataan yang ditafsirkan bahawa Ukraine memerlukan AS$7 bilion (RM30.12 bilion) sebulan bagi menebus kerugian ekonomi yang disebabkan oleh pencerobohan Russia ke atas negaranya.

“Dan kami akan memerlukan ratusan bilion dolar untuk membina semula semua ini kemudian,” katanya.

Beliau berkata, masyarakat global perlu mengecualikan Russia serta-merta daripada institusi kewangan antarabangsa, termasuk Bank Dunia serta Tabung Kewangan Antarabangsa dan lain-lain.

Katanya, semua negara mesti segera bersedia untuk memutuskan semua hubungan dengan Russia.

Zelenskiy menggesa negara yang mengenakan sekatan dan membekukan aset Russia untuk menggunakan wang itu bagi membantu membina semula Ukraine selepas perang dan membayar kerugian yang dialami oleh negara lain.

Sementara itu, Perdana Menteri Ukraine, Denys Shmyhal, yang menghadiri persidangan itu sendiri berkata, Keluaran Dalam Negeri Kasar (KDNK) Ukraine boleh merosot sebanyak 30 peratus hingga 50 peratus, dengan kerugian langsung dan tidak langsung berjumlah AS$560 bilion (RM2.4 bilion) setakat ini.

Jumlah itu lebih tiga kali ganda saiz ekonomi Ukraine, pada AS$155.5 bilion (RM669.16 bilion) ketika 2020, menurut data Bank Dunia.

“Jika kita tidak menghentikan perang ini bersama-sama, kerugian akan meningkat secara mendadak,” kata Shmyhal, sambil menambah bahawa Ukraine memerlukan pelan pembinaan semula yang serupa dengan Pelan Marshall pasca Perang Dunia Kedua yang membantu membina semula perang yang melanda Eropah. – Agensi


Bakar al-Quran: OIC gantung status Duta Khas Sweden

GENEVA, 6 Muharram 1445H, Isnin – Pertubuhan Kerjasama Islam (OIC) menggantung status Duta Khas Sweden dengan organisasi itu, susulan siri serangan anti-Islam membabitkan kitab suci al-Quran di Stockholm, sebelum ini.

Menurut kenyataan OIC, Setiausaha Agungnya, Hissein Brahim Taha diminta mempertimbangkan tindakan terhadap negara-negara yang mencemar al-Quran dan simbol Islam – termasuk mungkin menggantung status Duta Khas – ketika mesyuarat Jawatankuasa Eksekutif OIC pada 2 Julai.

“Setiausaha Agung mengalu-alukan langkah yang diambil oleh beberapa negara anggota untuk membantah serangan berulang terhadap kesucian Islam.

“Beliau menyeru semua negara anggota untuk mengambil keputusan bermaruah yang mereka anggap wajar untuk menyatakan pendirian mereka mengecam pemberian lesen oleh pihak berkuasa Sweden yang membolehkan penyalahgunaan berulang ke atas kesucian al-Quran dan simbol Islam.

“… dan untuk menyatakan penolakan negara-negara OIC terhadap tindakan yang memalukan itu dengan alasan kebebasan bersuara,” kata kenyataan OIC.

Hissien juga menekankan bahawa pembakaran naskhah al-Quran dan tindakan lain terhadap tokoh serta simbol Islam bukanlah insiden Islamofobia biasa.

“Beliau menggesa masyarakat antarabangsa untuk melaksanakan undang-undang antarabangsa dengan segera, yang jelas melarang sebarang advokasi kebencian agama.

“Beliau menekankan kepentingan mematuhi resolusi yang diterima pakai Majlis Hak Asasi Manusia PBB baru-baru ini, yang menangani isu membanteras kebencian agama yang menghasut diskriminasi, permusuhan atau keganasan,” katanya.

Kenyataan itu berkata, Sekretariat Agung OIC akan memanggil mesyuarat tergempar Majlis Menteri Luar bagi membincangkan lebih lanjut keadaan dan membuat sebarang keputusan yang sewajarnya.- Agensi


PAS sedia disiasat dakwaan beri wang kepada pengundi

BANGI, 3 Rejab 1444H, Rabu – PAS menyerahkan sepenuhnya kepada pihak berkuasa bagi menyiasat dakwaan parti itu memberikan wang kepada pengundi pada Pilihan Raya Umum ke-15 (PRU15) yang lalu.

Pimpinan politik yang mendakwa kononnya PAS memberi wang disaran membuat laporan bagi memudahkan pihak berkuasa membuat siasatan, kata Naib Presiden, Datuk Seri Ahmad Samsuri Mokhtar.

“Mengenai dakwaan PAS memberikan wang kepada pengundi adalah sama dengan kenyataan beberapa pemimpin lain termasuk Presiden, Tan Sri Abdul Hadi Awang.

“Kita serahkan sepenuhnya kepada pihak berkuasa untuk menyiasat dakwaan berkenaan,” katanya seperti dilapor media tempatan, hari ini.

Semalam, Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki mengesahkan sudah membuka kertas siasatan berhubung pemberian wang tunai ketika kempen pilihan raya seperti dilihat dalam satu video yang berlaku di Terengganu.

“Kami sudah membuka beberapa kertas siasatan selepas menerima aduan ketika dan selepas pilihan raya dan kami akan menyiasat setiap kes yang dirujuk,” katanya.


MIC mahu 12 Parlimen pada PRU15, kerusi Melayu bakal tergadai lagi

Oleh Ainul Illia Meor Suzurudin

BANGI, 20 Muharam 1444H, Khamis – Tuntutan demi tuntutan dibuat oleh MIC demi mendapatkan kerusi Parlimen, dan terbaharu permintaan mereka semakin menjadi-jadi apabila parti itu meminta 12 kerusi untuk ditandingi pada Pilihan Raya Umum ke-15 (PRU15).

Hasrat itu bahkan sudah diserahkan kepada kepimpinan tertinggi Barisan Nasional (BN) untuk dipertimbangkan.

Jelas, mereka ‘berani’ membuat tuntutan sedemikian kerana tahu kelemahan dan ‘pemurahnya’ UMNO untuk menggadaikan kawasan majoriti Melayu bukan sahaja demi MIC tetapi juga MCA.

Presiden BERJASA, Ustaz Haji Zamani Ibrahim berkata, jika hasrat ini ditunaikan, maka sangat jelas pengkhianatan UMNO kepada bangsanya sendiri kerana sanggup menggadaikan kawasan majoriti Melayu.

“MIC membawa agenda bangsa melalui partinya sama seperti MCA. Manakala UMNO pula membawa agenda untuk berkuasa dan menjadi kaya raya, laungan demi bangsa Melayu hanya tunggangan semata mata.

“Semua parti komponen BN sama-sama tamakkan kuasa demi agenda tersendiri.

“Kalau sifat tamak sehingga sanggup menggadaikan kawasan Melayu, apakah parti yang berpenyakit ini mampu menjadi kerajaan dan membawa agenda kepentingan agama Islam, bangsa dan negara?

“Sedarlah, UMNO bukan sahaja tunduk kepada MCA dan MIC malah tidak mustahil akan bekerjasama dengan DAP untuk mentadbir negara ini,” dakwanya ketika dihubungi Ismaweb.net, hari ini.

Presiden MIC, Tan Sri S.A. Vigneswaran hari ini berkata, partinya bercadang untuk bertanding di 12 kerusi Parlimen pada PRU15 dan perkara itu telah diserahkan kepada kepimpinan tertinggi BN untuk dipertimbangkan.

Beliau berkata, cadangan berkenaan melibatkan bukan hanya kerusi tradisi MIC tetapi juga kawasan yang mempunyai peratusan tinggi untuk parti itu menang.

Katanya, MIC masih membincangkan kerusi Dewan Undangan Negeri (DUN) yang ingin ditandingi dan senarainya akan diserahkan kepada kepimpinan BN dalam masa terdekat.

Pada PRU14, MIC bertanding di sembilan kerusi Parlimen dan 18 DUN.

Untuk rekod, dalam PRU14, MIC mengalami kekalahan teruk apabila hanya mampu memenangi dua kerusi Parlimen.

Namun, Mahkamah Pilihan Raya membatalkan kemenangan C Sivarraajh di Parlimen Cameron Highlands.

Percaya bahawa terdapat kemungkinan besar UMNO akan memberikan kerusi seperti yang diminta MIC, Ustaz Zamani menggesa rakyat supaya sedar akan hakikat ini.

Rakyat kini, katanya, perlu memilih pemimpin serta parti yang benar-benar beriltizam memacu pembangunan negara dari segala aspek.

“PRU15 adalah peluang rakyat untuk kita memilih calon berwibawa dan sekali gus membetulkan sistem negara yang sudah rosak.

“BERJASA menyeru kepada rakyat keseluruhannya, Gerakan Tanah Air adalah harapan terakhir bagi rakyat untuk membina semula negara dan memposisikan kekuasaan bangsa tonggak di dalam pentadbiran negara.

“Sumber nasional yang kaya di negara ini perlu dibangunkan, keupayaan untuk memproses dan memperkasa sumber tersebut mesti diusahakan sehingga Malaysia menjadi negara yang disegani dan bermaruah,” katanya.


Suu Kyi berdepan 6 pertuduhan baharu selepas  rampasan kuasa

YANGON, 1 Ramadan 1442H, Selasa – Pemimpin Myanmar yang digulingkan, Aung San Suu Kyi berdepan tuduhan baharu pada Isnin, ketika tindakan keras pemerintah tentera terhadap perbezaan pendapat masih berlanjutan.

Pemenang Anugerah Nobel berusia 75 tahun itu tidak pernah muncul di khalayak umum sejak ditahan pada awal pagi 1 Februari, ketika tentera menggulingkan kerajaan dan merampas kuasa.

Tentera menggunakan kaedah yang semakin kejam untuk menindas gerakan protes yang meningkat terhadap pemerintahan mereka, sementara Suu Kyi menghadapi sejumlah pertuduhan jenayah yang memungkinkan dia tidak lagi boleh memegang jawatan lama.

“Dia didakwa lagi mengikut Seksyen 25 Undang-Undang Pengurusan Bencana Alam.

“Dia berdepan enam kes pertuduhan, di mana lima di Naypyidaw dan satu di Yangon,” kata peguam, Min Min Soe setelah sidang mahkamah di Naypyidaw.

Tuduhan paling serius yang dihadapi Suu Kyi berada di bawah undang-undang rahsia rasmi Myanmar.

Min Soe berkata, Suu Kyi yang berada dalam tahanan rumah di Naypyidaw masih dalam keadaan sihat, namun tidak pasti sama ada dia mempunyai idea mengenai pergolakan yang terjadi di Myanmar selama dua bulan terakhir ini.

Protes yang diadakan hampir setiap hari untuk membebaskan serta memulihkan demokrasi semakin memuncak apabila penunjuk perasaan diserang dengan peluru hidup dan bom tangan.

Lebih 700 orang awam terbunuh dalam tempoh 70 hari sejak insiden rampasan kuasa, sementara 3,000 yang lain ditangkap, menurut kumpulan pemantau.-  Agensi


Istana Negara bijak dedah plot perancangan Anwar

BANGI, 25 Safar 1442H, Selasa – Ahli Jawatankuasa Pusat Ikatan Muslimin Malaysia (ISMA), Ustaz Omar Kassim menyambut baik kenyataan yang dikeluarkan oleh Istana Negara susulan pertemuan Presiden PKR, Datuk Seri Anwar Ibrahim dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah.

Anwar yang mendakwa telah mendapat sokongan lebih daripada 120 Ahli Parlimen bagi membentuk sebuah kerajaan baharu, dan mempersembahkan jumlah itu kepada Agong ketika mengadap Seri Paduka di Istana Negara pagi tadi, bagaimanapun tidak memberikan senarai nama mereka yang menyatakan sokongan terhadapnya.

Perkara itu dimaklumkan oleh Datuk Pengelola Bijaya Negara Istana Negara, Datuk Ahmad Fadil Shamsuddin, hari ini.

Bahkan, Agong turut menasihati Anwar untuk akur, menghormati proses perundangan seperti termaktub dalam Perlembagaan Persekutuan.

Mengulas perkara itu, Ustaz Omar menyifatkan bahawa ia merupakan satu tindakan yang bijaksana oleh pihak istana, iaitu mendedahkan plot perancangan individu tersebut bagi menjaga ketenteraman awam.

“Sekali pun tindakan yang amat memalukan dan amat tidak bijak telah dilakukannya. Terbongkar sudah sedikit demi sedikit,” katanya dalam satu kenyataan di laman Facebook, hari ini.

Beliau berkata, terdapat mesej tersirat yang disampaikan pihak Istana Negara dalam kenyataannya yang turut menyentuh berkenaan isu COVID-19.

“Mesej yang sewajarnya difahami dari kenyataan istana ialah negara memiliki cabaran yang lebih besar berbanding kerakusan seorang individu yang mabuk mengejar takhta,” katanya.


126,000 orang mampu disuntuk vaksin sehari mulai akhir bulan ini

KULAI, 1 Rejab 1442H, Sabtu – Sebanyak 126,000 orang dijangka mampu diberikan suntikan vaksin COVID-19 dalam sehari di lokasi vaksinasi di seluruh negara bermula akhir bulan ini, kata Menteri Kesihatan Datuk Seri Dr Adham Baba.

Katanya, tujuh vaksinator akan disediakan di setiap 600 lokasi vaksinasi di sekitar komuniti merangkumi klinik kesihatan, hospital awam dan swasta.

“Kita telah dimaklumkan bahawa Pelan Imunisasi COVID-19 Kebangsaan akan dimulakan 26 Februari ini, yang mana di peringkat Kementerian Kesihatan (KKM) kita menyediakan 600 tempat pemberi vaksin di seluruh negara.

“Tujuh vaksinator mampu menyuntik vaksin COVID-19 kepada seramai 30 penerima setiap hari, bermakna bagi setiap lokaliti atau kawasan, melibatkan 210 penerima vaksin mampu disuntik sehari,” katanya.

Beliau ditemui pemberita pada Operasi Bersepadu Jabatan Kesihatan Negeri Johor bersama Jabatan Tenaga Kerja Negeri Johor bagi melakukan pemeriksaan di asrama pekerja asing di Jalan Seelong, Senai, di sini hari ini.

Dr Adham berkata fasa pertama penerima suntikan vaksin Pfizer-BioNTech, mulai hujung bulan ini hingga April, melibatkan golongan petugas barisan hadapan meliputi anggota KKM, Angkatan Tentera Malaysia (ATM), Polis Diraja Malaysia (PDRM), Angkatan Pertahanan Awam serta sektor-sektor tertentu.

Fasa kedua pada Mac pula melibatkan golongan yang berisiko termasuk mereka yang berumur 60 tahun ke atas dan kumpulan dilindungi seperti menghidap penyakit darah tinggi, kencing manis dan sebagainya.

“Mereka kena isi dokumen sama ada dimuat turun menerusi aplikasi MySejahtera atau kita dapatkan pasukan petugas untuk hantar secara manual seminggu sebelum divaksin, jadi mereka tidak perlu tunggu lama di kaunter tempat vaksinasi.

“Cuma kita ada saringan sama ada mereka bersetuju atau tidak dan kita akan pastikan bahawa dalam masa mereka dapatkan vaksinasi itu, mereka akan diberi jadual dan bukannya datang serentak,” katanya.

Dalam pada itu, Dr Adham berkata pekerja warga asing khsususnya dalam kalangan petugas barisan hadapan seperti doktor, ahli farmasi dan pergigian akan menerima suntikan vaksin percuma.

“Ada warga asing yang menetap di Malaysia bekerja sebagai doktor, ahli farmasi dan pergigian, bagaimanapun, kita akan mengutamakan Pelan Imunisasi COVID-19 Kebangsaan kepada rakyat tempatan dahulu sebelum meneliti warga asing bekerja dalam sektor berisiko lain,” katanya.

Sementara itu, Ahli Parlimen Tenggara itu turut menafikan tanggapan orang ramai berhubung berlakunya masalah kelewatan dalam pengagihan vaksin COVID-19 kepada rakyat.

“Ramai orang anggap berlaku masalah bekalan di Eropah tetapi saya bagi jaminan, pembekalan untuk Malaysia, saya dapat “secure” lot-lot yang diperlukan untuk kita jalankan pelan imunisasi,” katanya. – Bernama


Palestin serah peluru bunuh wartawan Al-Jazeera kepada penyiasat AS

TEBING BARAT, 3 Zulhijjah 1443H, Ahad – Pihak Berkuasa Palestin bersetuju menyerahkan peluru yang mengorbankan wartawan Al-Jazeera, Shireen Abu Akleh dalam serbuan tentera pengganas Israel di Tebing Barat kepada pasukan penyiasat Amerika Syarikat (AS).

Pendakwa Raya yang mewakili Pihak Berkuasa Palestin, Akram al-Khatib berkata, pihaknya bersetuju menyerahkan peluru kepada pasukan penyiasat forensik untuk siasatan lanjut.

Palestin dan beberapa kumpulan Hak Asasi Manusia dan saluran media sebelum ini mencapai persetujuan dan menjelaskan wartawan kanan Al-Jazeera kelahiran Baitulmaqdis itu dibunuh oleh tentera pengganas Israel.

Bulan lalu, Pejabat Pertubuhan Bangsa-Bangsa bersatu (PBB) berkata, maklumat yang dikumpulkan menunjukkan peluru yang membunuh Shireen pada 11 Mei lalu adalah perbuatan tentera pengganas rejim Zionis.

Beberapa saksi berkata, rejim Zionis yang membunuh wartawan itu.

Menurut pakar forensik dan balistik, peluru yang hujungnya berwarna hijau itu direka untuk menembusi perisai dan digunakan dalam senjata M4.

Malah, hasil analisis, peluru yang menggunakan model 3D adalah sama dengan peluru digunakan oleh tentera pengganas rejim Zionis yang direka khas oleh AS.

Sebelum ini, pihak negara haram Israel mendakwa, pejuang Palestin yang bertanggungjawab dan menembak Shireen.

Bagaimanapun, rejim Zionis itu kemudian menarik balik dan berkata, pihaknya tidak boleh menolak kemungkinan tenteranya melepaskan tembakan berkenaan.

Sebelum ini, Pihak Berkuasa Palestin menolak cadangan untuk melakukan siasatan bersama kerana tahu hasil siasatan berkenaan tidak telus.

Pada 26 Mei lalu, Rangkaian Media Al-Jazeera menubuhkan pasukan perundangan yang merujuk kepada pembunuhan berkenaan kepada Mahkamah Jenayah Antarabangsa (ICC) di The Hague.

Kes berkenaan kemudian diserahkan kepada pendakwa raya dan status terkini masih dalam siasatan.

Shireen ditembak mati di Kem Pelarian Jenin, Tebing Barat ketika membuat liputan di kawasan berkenaan, 11 Mei lalu. – Agensi.


COVID-19 meningkat, Palestin lanjut tempoh darurat

BAITULMAQDIS, 14 Zulkaedah 1441H, Isnin – Presiden Palestin, Mahmoud Abbas mengumumkan tempoh lanjutan darurat selama 30 hari untuk membendung penyebaran wabak coronavirus, lapor Anadolu.

Langkah itu dilaksanakan ketika wilayah Palestin menyaksikan peningkatan jangkitan virus dalam beberapa hari ini.

“Pihak berkuasa yang berkaitan harus terus mengambil semua langkah yang diperlukan untuk menghadapi bahaya akibat koronavirus, melindungi kesihatan masyarakat dan mencapai keamanan dan kestabilan,” kata pejabat berita rasmi Wafa.

Abbas mengisytiharkan keadaan darurat di wilayah Palestin untuk pertama kalinya pada 3 Mac lalu untuk memerangi wabak itu.

Pihak berkuasa Palestin setakat ini mengesahkan 4,250 jangkitan virus, termasuk 17 kematian. – Agensi


Zionis bertindak agresif, Hamas beri amaran krisis kemanusiaan makin parah

GAZA, 23 Zulhijjah 1441H, Khamis – Negara haram Israel selamanya tidak akan berpuas hati dengan Palestin – terbaharu rejimnya melancarkan serangan udara dan darat di Semenanjung Gaza pada dua hari berturut-turut.

Tentera Israel mendakwa serangan itu sebagai tindak balas terhadap pelancaran belon api dari kawasan yang dikendalikan Pergerakan Perjuangan Islam Palestin (Hamas) beberapa hari ini.

Media yang berpusat di Gaza mengatakan serangan itu menyerang kubu di seberang Semenanjung Gaza dari Rafah di bahagian selatan wilayah yang diduduki hingga Beit Hanoun di utara.

Rejim pengganas Israel turut mendakwa jet, helikopter dan kereta kebal menyerang sasaran ke atas Hamas termasuk infrastruktur bawah tanah dan pos pemerhatian.

Pada masa sama, negara tidak diiktiraf itu telah menutup jalan persimpangan penghantaran barang Kerem Shalom ke Semenanjung Gaza sebagai tindak balas terhadap pelancaran belon.

Hamas mengutuk tindakan Zinos dengan menyifatkannya sebagai tindakan agresif dan memberi amaran bahawa krisis kemanusiaan menjadi semakin parah di wilayah itu.

Layang-layang dan belon api antara cara protes baru oleh warga Gaza sejak Mac 2018, ketika rejim Tel Aviv memulakan tindakan keras terhadap demonstrasi anti-penjajahan.

Semenanjung Gaza telah berada di bawah sekatan rejim pengganas Israel sejak 2007 apabila Hamas menguasai wilayah berkenaan.

Sejak daripada itu, Hamas dan Israel bertempur dalam tiga perang, namun gencatan senjata telah dimeterai pada akhir tahun 2018 dan diperbaharui pada tahun lalu. – Agensi


30 rakyat Malaysia selamat tinggalkan Pelabuhan Sudan

BANGI, 5 Syawal 1444H, Rabu – Kementerian Luar Negeri hari ini memaklumkan 30 rakyat Malaysia selamat meninggalkan Pelabuhan Sudan, dengan menaiki kapal tentera laut Arab Saudi menuju ke Jeddah.

Dalam kenyataan di Facebook Wisma Putra, kementerian itu menyatakan baahwa kesemua mereka menempuh perjalanan yang sukar selama 30 jam melalui jalan darat dari Khartoum.

Katanya, perjalanan merentasi Laut Merah dijangka mengambil masa sekurang-kurangnya 12 jam.

“Atas semangat ehsan jua, Malaysia turut memudahcara evakuasi warganegara Kemboja, Palestin, Filipina, Singapura, Sudan, Thailand dan Amerika Syarikat (AS) untuk dibawa keluar dari Sudan dengan selamat di bawah usaha dan pemantauan operasi evakuasi Malaysia.

“Kerajaan Malaysia menyampaikan setinggi-tinggi penghargaan dan terima kasih ke atas Kerajaan Arab Saudi dan Kerajaan Emiriah Arab Bersatu (UAE) atas bantuan dalam menjayakan misi ini,” katanya.

Semalam, Menteri Luar, Datuk Seri Dr Zambry Abd Kadir memaklumkan Pasukan Khas (TF) Ops Sudan Malaysia berjaya membawa 30 rakyat kita dan 26 warga asing ke Pelabuhan Sudan.

Beliau berkata, usaha membawa keluar kesemua mereka bergantung kepada dua opsyen iaitu melalui laluan udara sewaan khas pesawat atau melalui laluan laut.

Seramai 26 warga asing itu membabitkan rakyat Singapura (14), Kemboja (6), AS (2) dan masing-masing satu membabitkan Filipina, Thailand, Palestin serta Sudan.

Konflik bersenjata di Sudan tercetus sejak dua minggu lalu antara Angkatan Tentera Sudan dan pasukan separa tentera Rapid Support Forces (RSF).


Minggu ke-4 Dewan Rakyat ditutup dengan pengumunan berita baik

KUALA LUMPUR, 11 Rabiulakhir 1442H, Jumaat – Minggu keempat Dewan Rakyat berakhir dengan kelulusan ‘menu utama’ persidangan kali ini, iaitu Belanjawan 2021 di peringkat dasar, selepas dua minggu dibahas dan melalui empat hari proses penggulungan oleh setiap kementerian bertanggungjawab.

Sesi penggulungan selama empat hari bermula 23 November melibatkan 27 kementerian, dengan yang terakhir adalah Kementerian Kewangan sebagai kementerian yang bertanggungjawab membentangkan Rang Undang-undang Perbekalan 2021.

Rang undang-undang yang dibentang Menteri Kewangan Tengku Datuk Seri Zafrul Tengku Abdul Aziz pada 6 November, dilulus tanpa perlu melalui proses undi belah bahagian apabila mendapat sokongan suara terbanyak.

Usaha untuk mendapatkan undi belah bahagian oleh beberapa wakil rakyat pembangkang dan Bebas juga gagal, apabila hanya 13 Ahli Parlimen yang bangun, sedangkan sejumlah 15 orang perlu bangun untuk membolehkan proses itu dijalankan.

Sepanjang perbahasan rang undang-undang itu, isu-isu yang menjadi tumpuan dan dibangkitan Ahli-ahli Parlimen baik di blok kerajaan mahu pun pembangkang, berkisar kepada bantuan yang menambah aliran tunai rakyat dan perniagaan serta bantuan kewangan secara langsung, untuk membantu rakyat meneruskan kelangsungan hidup dalam menangani impak COVID-19.

Pelbagai isu yang dibangkitkan itu, antaranya morotarium pinjaman bank secara pukal dan pengeluaran Akaun 1 Kumpulan Wang Simpanan Pekerja (KWSP) terjawab minggu ini, apabila Tengku Zafrul mengumumkan ‘banyak berita baik’ untuk rakyat.

“Mendokong semangat kerajaan prihatin rakyat, kami sentiasa meneliti rapat perbahasan dalam dewan ini di mana ahli Yang Berhormat semua merupakan denyut nadi suara akar umbi, ini semua bukan cadangan saya. Ini semua cadangan-cadangan Yang Berhormat. Ini semua suara Rakyat yang kami dengar melalui pelbagai saluran.

“Kami mungkin tidak sempurna tetapi kami mendengar, dan untuk bulan-bulan yang mendatang, kami akan terus mendengar, kami akan terus memperhalusi bantuan kerajaan mengikut keadaan COVID dan ekonomi semasa, Insya-Allah,” kata Tengku Zafrul ketika menggulung perbahasan Belanjawan 2021.

Bagi isu moratorium, Dewan Rakyat dimaklumkan ia tetap akan dilaksanakan secara bersasar dengan kaedah permohonan dipermudahkan, manakala bagi pengeluaran KWSP, program i-Sinar kini dibuka untuk kesemua 8 juta pencarum, dengan jumlah pengeluaran maksimum meningkat kepada RM10,000.

Realitinya Belanjawan 2021 dirangka untuk kelangsungan hidup rakyat dan ketahanan ekonomi negara agar rakyat mampu menghadapi cabaran ekoran pandemik COVID-19, bukan hanya ketika menghadapi gelombang ketiga tetapi juga bersedia untuk pertumbuhan selepas wabak itu.

Selain itu, isu penubuhan semula Jabatan Hal Ehwal Khas (Jasa) yang dicadang dalam Belanjawan 2021 turut disentuh minggu ini dengan Menteri Komunikasi dan Multimedia Datuk Saifuddin Abdullah menjelaskan bahawa ia akan dijenamakan semula sebagai Jabatan Komunikasi Komuniti (J-KOM) dengan peranan dan fungsi berbeza daripada sebelum ini.

Menurut Saifuddin, jumlah RM85.5 juta yang diperuntuk untuk Jasa kini sedang diperhalusi untuk dikurangkan.

Turut disentuh ialah mengenai vaksin COVID-19, apabila Dewan Rakyat dimaklumkan bahawa kerajaan mensasarkan 70 peratus daripada rakyat yang akan menerima vaksin itu pada suku pertama tahun hadapan akan tertumpu kepada golongan dewasa.

Dewan Rakyat juga dimaklumkan mengenai kes kesalahan rasuah dan salah guna kuasa dalam kalangan penjawat awam, dengan sebanyak 2,287 kertas siasatan dibuka sejak 2016 sehingga September lepas, selain isu pindaan Akta Mahkamah Syariah (Bidang Kuasa Jenayah) 1965 yang mana, cadangan pindaannya akan dibentang kepada pihak negeri awal tahun hadapan. – Bernama


Penerima darjah kebesaran tiada kelayakan rendahkan institusi raja

1. DARJAH kebesaran sepatutnya merupakan simbol pengorbanan yang tinggi terhadap negara yang telah diberikan dalam bidang kepakaran para penerima masing-masing.

Ia mestilah luar biasa dan sukar dicapai oleh orang lain, barulah penerimanya akan dikategorikan sebagai istimewa.

2. Contohnya adalah seperti pesara tentera yang menunjukkan keberanian luar biasa mempertahankan negara dari musuh luar, saintis atau pakar ekonomi yang telah mengharumkan nama Malaysia di mercu dunia, aktivis kemanusiaan yang telah menggadaikan nyawa menjayakan misi di negara-negara bergolak dan ahli politik yang menunjukkan kesetiaan kepada perlembagaan negara dengan memperjuangkan Islam, Melayu dan institusi Raja.

3. Sebaliknya, jika darjah kebesaran ini diberikan kepada individu yang tiada sumbangan jelas kepada negara, ia akan merendahkan institusi raja itu sendiri.

Apatah lagi jika yang menerima darjah kebesaran itu terang-terangan menentang perpaduan nasional, identiti negara Malaysia, anti-Perlembagaan dan pernah mencaci institusi raja itu sendiri.

4. Kita sering juga melihat ahli perniagaan atau jutawan Cina mendapat darjah kebesaran setiap tahun. Apa sebenarnya sumbangan mereka kepada negara?

5. Benar, akhirnya institusi raja mempunyai hak penuh mengurniakan darjah kebesaran kepada sesiapa sahaja yang dikehendaki.

Namun jika tiada perubahan berlaku dalam hal ini, ia akan memberikan tanggapan yang salah kepada institusi yang berdaulat ini sendiri.

Ir. Ts. Lukman Al Hakim


6 maut letupan di sekolah menengah di Kabul

KABUL, 17 Ramadan 1443H, Selasa – Sekurang-kurangnya enam orang termasuk pelajar terbunuh dan 11 lagi cedera selepas dua letupan menyasarkan sebuah sekolah lelaki di kejiranan Dasht-e-Barchi di ibu negara Afghanistan.

Jurucakap polis Kabul, Khalid Zadran memberitahu agensi berita AFP pada Selasa bahawa dua bahan letupan buatan sendiri (IED) meletup di luar sekolah menengah Abdul Rahim Shahid di barat Kabul.

“Ini adalah angka awal. Kami berada di sini dan menunggu butiran lanjut,” katanya.

Zadran berkata, letupan ketiga dilaporkan berlaku di pusat bahasa Inggeris di kawasan yang sama.

Beliau tidak menyatakan sama ada ia disebabkan oleh bahan letupan.

Tiada laporan segera mengenai korban dari sana.

Beliau sebelum ini memuatnaik hantaran di Twitter bahawa tiga letupan telah menggegarkan sekolah berkenaan yang terletak di kawasan yang didiami terutamanya oleh masyarakat Syiah Hazara – minoriti etnik dan agama yang sering menjadi sasaran serangan ISIL pada masa lalu.

Letupan pada Selasa berlaku ketika pelajar keluar dari kelas mereka di sekolah itu, yang boleh menempatkan sehingga 1,000 pelajar, kata saksi kepada AFP.

Tidak dapat dipastikan jumlah pelajar yang berada di sekolah itu ketika letupan berlaku. – Agensi


Kegagalan PBB henti genosid di Gaza tak boleh dimaafkan

NEW YORK, 10 Rabiulakhir 1445H, Rabu – Kegagalan Majlis Keselamatan Pertubuhan Bangsa-Bangsa Bersatu (PBB) menghentikan pembunuhan beramai-ramai di Gaza tidak boleh dimaafkan.

Menteri Luar Palestin, Riyad Al-Maliki ketika berucap di Perbahasan Terbuka di New York berkata, badan dunia itu mempunyai kewajipan untuk menghentikan pembunuhan rejim negara pengganas ke atas rakyat Palestin yang tidak bersalah.

Sehingga kini, kira-kira 2 juta rakyat Palestin berdepan ketakutan dan berada dalam misi bertahan sepanjang masa.

“Lebih banyak ketidakadilan dan pembunuhan tidak akan menjadikan negara haram itu lebih selamat, ingatlah hanya keamanan membawa keselamatan.

“Ia hanya boleh dicapai dengan menamatkan serta-merta perang yang dilancarkan terhadap rakyat Palestin di Semenanjung Gaza.

“Hentikan pembunuhan yang berlaku sepanjang masa di Palestin,” katanya.

Keadaan di Gaza semakin getir apabila serangan udara penjajah Zionis berterusan di kawasan yang dikepung selain tiada bekalan air, elektrik, bahan api dan bantuan perubatan.

Semalam, Agensi Pelarian Palestin PBB memberi amaran bahawa operasi bantuan akan dihentikan di Semenanjung Gaza jika penghantaran bahan api tidak dibenarkan masuk ke wilayah tersebut.

“Jika kami tidak mendapatkan minyak dengan segera, kami terpaksa menghentikan operasi kami di Semenanjung Gaza mulai malam esok,” katanya dalam kenyataan. – Agensi


Anwar kata tak pernah pinggirkan mana-mana kaum

SEMENYIH, 15 Muharam 1445H, Rabu – Kerajaan Madani tidak pernah meminggirkan mana-mana kaum di negara ini sebaliknya semua inisiatif dan dasar yang diperkenal adalah bersifat inklusif, kata Perdana Menteri, Datuk Seri Anwar Ibrahim.

Menempelak dakwaan sesetengah pihak kononnya kerajaan bersikap berat sebelah, Anwar berkata  bantuan serta inisiatif Kerajaan Madani akan dinikmati segenap lapisan masyarakat tanpa mengira kaum dan bangsa.

Beliau berkata, meskipun wang kerajaan tidak banyak namun dengan tatakelola yang telus tanpa melibatkan kepentingan peribadi, ia dapat digunakan bagi membantu rakyat.

“Wang ada tetapi tak banyak… tetapi sebab kita tak sakau dan tak gunakan untuk kepentingan peribadi…masih ada rahmat dan berkat Allah SWT untuk kita guna bantu rakyat.

“Saya tegaskan sama ada anda suka atau tidak, anda sokong atau sebaliknya (Kerajaan Perpaduan) kami tidak akan mengubah pendirian untuk membantu setiap rakyat di negara ini,” katanya ketika berucap pada ceramah Jelajah Perpaduan sempena PRN Selangor di Semenyih, Kajang malam tadi.

Perdana Menteri berkata, antara inisiatif menyeluruh untuk semua kaum di negara ini ialah usaha kerajaan dalam menoktahkan masalah golongan miskin tegar.

Beliau berkata, bagaimanapun, ketika Kerajaan Madani bersungguh-sungguh berusaha membantu rakyat terutama golongan miskin tegar, terdapat Ahli Parlimen PAS yang memperlekeh usaha itu.

“Ahli Parlimen PAS dakwa kita mana ada kerajaan boleh selesaikan masalah kemiskinan… mereka lupa dengan contoh pentadbiran Khalifah Umar Abdul Aziz dalam dua tahun tiga bulan selesai miskin tegar.

“Saya amat keras dengan isu itu, sebab itu saya cakap tahun ini semua jentera kerajaan, menteri dan agensi mesti gerak kerja untuk henti dan noktahkan miskin tegar dalam negara ini,” katanya.

Anwar turut memberi jaminan Kerajaan Perpaduan akan memastikan bantuan kepada rakyat sentiasa bersifat inklusif dan tidak mengkhianati mana-mana kaum di negara ini. – Bernama


Tiada lagi KWSP bersasar bukti kerajaan tak dengar rintihan rakyat susah

BANGI, 9 Rabiulakhir 1445H, Selasa – Kenyataan Datuk Seri Ahmad Maslan bahawa kerajaan tidak bercadang melaksanakan sekali lagi pengeluaran bersasar daripada Kumpulan Wang Simpanan Pekerja (KWSP) kelihatan angkuh, sekali gus membayangkan kerajaan tidak mendengar rintihan rakyat susah.

Ahli Parlimen Tasek Gelugor, Datuk Wan Saiful Wan Jan berkata, kenyataan Timbalan Menteri Kewangan itu jelas bahawa kerajaan Datuk Seri Anwar Ibrahim terus menerus gagal memahami situasi yang dihadapi pencarum-pencarum KWSP yang terkesan.

“Mereka sedang susah sekarang. Adalah tidak logik pembukaan Akaun III tahun depan boleh ‘melegakan’ kesusahan yang mereka sedang hadapi sekarang.

“Rayuan rakyat untuk membolehkan pengeluaran bersasar telah disuarakan oleh ramai individu dan pelbagai NGO.

“Kerajaan yang prihatin perlu dengar rintihan rakyat. Tuntutan pengeluaran bersasar ini telahpun kita dengar sebelum Belanjawan 2023 lagi,” katanya dalam kenyataan hari ini.

Semalam, Ahmad Maslam memaklumkan bahawa kerajaan tidak bercadang melaksanakan sekali lagi pengeluaran bersasar, sebaliknya mahu membuka satu lagi akaun kepada pencarum KWSP iaitu Akaun Fleksibel mulai tahun depan.

“Kita akan mengumumkan mengenai apa maksud Akaun Fleksibel ini. Akaun III yang mana boleh diakses oleh semua ahli tanpa mengira mereka daripada kumpulan B40, M40 atau T20 pada bila-bila masa, khususnya ketika kecemasan,” katanya.

Menempelak pengumuman itu, Wan Saiful yang juga Ahli Majlis Pimpinan Tertinggi Bersatu kesal kerana hakikat sebenar adalah pencarum merayu mengeluarkan wang tabungan mereka sendiri dan bukan wang kerajaan.

“Ada di antara mereka yang perlu menyelesaikan masalah yang dihadapi mereka dengan segera. Ada yang kereta kena tarik, rumah kena lelong, kena halau dari rumah sewa malah lebih meruncing, dikejar oleh ceti haram.

“Adalah tidak munasabah pembukaan Akaun III akan menyelesaikan situasi sukar pencarum-pencarum ini. Sedangkan, pengeluaran bersasar akan membolehkan pencarum menyelesaikannya serta merta. Bukankan itu lebih baik?

“Pengeluaran bersasar ini tiada kos kepada kerajaan. Malangnya nak guna duit sendiri pun nampaknya kerajaan tak benarkan,” katanya.


Jangan terlalu lemah, negara Arab patut urus bantuan ikut ‘mood’ perang Israel

Oleh Athirah Huda Zalhe

PUTRAJAYA, 2 Jamadilawal 1445H, Khamis – Gabungan Solidariti Pembebasan Palestin (GSPP) percaya bantuan kemanusiaan boleh sampai kepada penduduk Semenanjung Gaza secara menyeluruh, sekiranya negara-negara Arab menerima usul sidang kemuncak Pertubuhan Kerjasama Islam (OIC) dan Liga Arab, baru-baru ini.

Pengerusi GSPP, Ustaz Muhammad Fauzi Asmuni berkata, pintu Rafah berpotensi dibuka dengan mudah sekiranya Mesir serius menggerakkan tentera dan mengancam konvoi ketenteraannya jika laluan sempadan dengan Gaza itu ditutup.

Ini kerana, langkah menutup dan membuka pintu sempadan Rafah dibuat berdasarkan kehendak rejim Israel, sehingga menyebabkan kebanyakan bantuan tersekat dan tidak sampai kepada penduduk Gaza.

“Konvoi (bantuan) yang sampai juga dalam format Israel, maka bantuan itu akan ditapis oleh pos keselamatan Israel.

“Maknanya, bantuan yang Israel tidak mahu sampai kepada penduduk Gaza akan disekat, di mana air sedikit, minyak tak dibenarkan masuk, makanan cuma pek segera.

“Bahkan, Israel juga menetapkan supaya bantuan hanya sampai di sebelah selatan Gaza dan tidak naik ke sebelah utara,” katanya dalam sidang media Tuntutan GSPP Kepada Negara Arab di sini, hari ini.

Menurut Muhammad Fauzi, tindak-tanduk Israel di pintu sempadan Rafah itu mencerminkan langkah rejim menguruskan bantuan kemanusiaan dalam emosi perang.

“Sebab itu pintu Rafah tidak akan berfungsi dengan baik kalau negara Arab juga tidak mengambil langkah menguruskannya dalam ‘mood’ perang.

“Misalnya di Gaza memerlukan bantuan 500 kontena, tetapi yang sampai hanya 100 dan adakalanya 10 atau 20 sehari. Memang tidak cukup sebab Israel menguruskan kemasukan bantuan kemanusiaan dan pintu Rafah berdasarkan pada ‘mood’ perang,” katanya.

Berbeza dengan negara Arab, beliau berkata, kebanyakaannya pengurusan mereka cenderung kepada emosi kemanusiaan menyebabkan langkah pembukaan pintu Rafah tertakluk kepada ketetapan Israel.

“Pertama sekali negara Arab sepatutnya membuat keputusan menguruskan bantuan kemanusiaan dan pintu Rafah itu berdasarkan pada ‘mood’ perang.

“Kalau ‘mood’ perang, bermakna bantuan dihantar dengan konvoi tentera dan dihantar ke utara supaya memberi manfaat kepada penduduk Gaza,” katanya.

Berita berkaitan;


Lebih 93 peratus penghantar makanan Bumiputera sertai sektor p-hailing

KUALA LUMPUR, 6 Rabiulakhir 1443H, Khamis – Dianggarkan lebih 65,660 individu Bumiputera menyertai industri perkhidmatan penghantaran makanan (p-hailing) dan kebanyakan daripada jumlah itu adalah ketika pandemik COVID-19 melanda negara, menurut kaji selidik Unit Peneraju Agenda Bumiputera (TERAJU).

Penyertaan 93.8 peratus Bumiputera daripada 70,000 penghantar makanan di Malaysia merangkumi Melayu, Bumiputera Sabah dan Sarawak serta Orang Asli dengan majoritinya adalah golongan belia, Islam dan bujang.

Kajian melibatkan 503 responden di Lembah Klang itu juga mendapati 51.7 peratus menyertai sektor itu ketika Perintah Kawalan Pergerakan (PKP) pertama, 20.5 peratus ketika PKP 2.0 dan 18.5 peratus pada PKP 3.0.

Bagaimanapun, 77 peratus daripada responden hanya menjadikan p-hailing sebagai sumber pendapatan tambahan manakala 23 peratus menjadikannya sumber pendapatan utama dan majoritinya adalah golongan bekerja sendiri, pelajar serta pekerja swasta.

Kajian Peluang Pekerjaan Dalam Perkhidmatan P-Hailing (Makanan) Dalam Kalangan Bumiputera Semasa Pandemik COVID-19 oleh TERAJU itu dijalankan antara 26 April hingga 21 Mei lepas melalui kaedah soal selidik.

Faktor masa dinyatakan sebagai faktor utama mereka memilih menjadi penghantar makanan diikuti faktor pendapatan, kelangsungan hidup, ekonomi dan kelayakan.

Kajian mendapati 72 peratus responden berpendidikan sekolah menengah dan ke bawah, 27 peratus mempunyai ijazah pertama dan hanya satu peratus berkelulusan ijazah pascasiswazah.

Sementara itu, lebih 70 peratus responden pernah mengalami kecederaan atau kemalangan, namun mereka menyatakan bahawa syarikat pengendali platform tidak memberi faedah kemalangan dan kurang daripada separuh mempunyai insurans peribadi.

“Memburukkan lagi keadaan apabila sebanyak 86.4 peratus daripada responden mengatakan bahawa mereka tidak mendapat apa-apa bantuan daripada syarikat pengendali platform (p-hailing) sekiranya mengalami kecederaan atau kemalangan,” menurut kajian itu.

Responden sangat bersetuju caruman berkanun seperti Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso) serta faedah-faedah seperti insurans, kad kesihatan, cuti sakit dan khairat kematian perlu disediakan syarikat pengendali platform.

Selain itu, TERAJU telah mengadakan sesi perbincangan kumpulan berfokus secara dalam talian pada 29 dan 30 Julai lepas melibatkan 43 pihak berkepentingan antaranya Kementerian Pengangkutan, Polis Diraja Malaysia (PDRM), KWSP dan Perkeso.

Turut terlibat, Jabatan Pengangkutan Jalan, Kementerian Perdagangan Dalam Negeri dan Hal Ehwal Pengguna, Institut Penyelidikan Keselamatan Jalan Raya Malaysia (MIROS) serta syarikat pengendali.

Melalui sesi itu, cadangan penambahbaikan dikemukakan merangkumi aspek syarikat p-hailing, undang-undang, sistem aplikasi, vendor dan pelanggan serta keselamatan.

Antara cadangan termasuk mewujudkan sistem penilaian, pensijilan dan pentauliahan kepada platform p-hailing, mewujudkan akta keselamatan jalan raya bagi penunggang p-hailing yang diterajui oleh Kementerian Pengangkutan serta mewujudkan sistem paparan aplikasi yang telus kepada pelanggan untuk melihat secara langsung status pesanan mereka.

Lain-lain cadangan termasuk menambah baik pengiraan jarak dan peruntukan masa, mewujudkan sistem rating bagi keseluruhan pemain industri untuk meningkatkan kecekapan aplikasi, penyediaan garis panduan dan latihan keselamatan untuk penunggang p-hailing serta menyediakan pensijilan halal.

Dengan melaksanakan kesemua cadangan tersebut, diharapkan kebajikan dan keselamatan penghantar makanan adalah lebih terjaga dan terbela, menurut kajian itu. – Bernama


Hukuman Islam didik pesalah, bukan seksa

KEPUTUSAN Mahkamah Persekutuan memang telah dijangka kerana Malaysia mempunyai dua sistem perundangan iaitu Mahkamah Syariah dan Mahkamah Sivil.

Keunikan ini hanya ada pada negara kita sahaja, tidak seperti negara lain yang kebanyakannya hanya mempunyai satu sahaja jenis mahkamah iaitu Mahkamah Sivil.

2. Jabatan yang terbabit dengan isu itu adalah Jabatan Agama Islam Selangor (JAIS), yang mempunyai hak untuk membuat pendakwaan kesalahan jenayah syariah di Mahkamah Syariah.

Bagaimanapun, bagi isu amalan seks luar tabii oleh kaum Lesbian, Gay, Biseksual dan Transgender (LGBT), terdapat juga peruntukan di dalam Perkara 377 Kanun Keseksaan dalam Mahkamah Sivil.

3. Mahkamah Persekutuan telah memutuskan bahawa kesalahan jenayah liwat (seks di luar tabii) yang terkandung di dalam Seksyen 28 Enakmen Jenayah Syariah (Selangor) 1995 (EJS 1995) adalah tidak sah dan bercanggah dengan Perlembagaan Persekutuan.

4. Namun, ini tidak bermakna kisah itu sudah terhenti setakat itu sahaja, sebab dalam amalan perundangan di Malaysia masih terdapat ruang untuk mengenakan tindakan atas kesalahan melampau luar tabii ini, kerana Malaysia tidak mengiktiraf seks luar tabii yang dijenayahkan dalam Kanun Keseksaan dan pelaku masih boleh didakwa di Mahkamah Sivil.

5. Dalam peruntukan undang-undang di bawah Akta Kesalahan Jenayah Syariah (Wilayah-Wilayah Persekutuan) 1997 Bahagian IV – Kesalahan Yang Berhubungan Dengan Kesusilaan, Seksyen 15. Liwat iaitu; Mana-mana orang lelaki yang melakukan liwat adalah melakukan suatu kesalahan dan apabila disabitkan boleh didenda tidak melebihi lima ribu ringgit atau dipenjarakan selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombinasi hukuman itu.

6. Undang-undang diwujudkan untuk mengatur kehidupan dan mendidik rakyat supaya mencapai kedamaian dalam negara.

Kesalahan dan perlakuan jenayah tetap akan didakwa sama ada dalam Sivil untuk semua atau Syariah bagi pesalah Muslim.

Untuk itu, dalam bagi kesalahan mengikut Seksyen 377B Kanun Keseksaan iaitu sesiapa yang melakukan hubungan seks luar tabii secara sukarela, akan dihukum penjara maksima 20 tahun, termasuk sebatan.

7. Tidak dinafikan ada baiknya pandangan sesetengah yang melihat keputusan Mahkamah Persekutuan berkenaan sebagai langkah ‘moving forward’ ke arah mengharmonikan Undang-Undang Syariah dengan Undang-Undang Sivil.

Dalam hal ini, amalan gay, seks songsang, seks luar tabii, sumbang mahram dan sebagainya tidak diterima di Malaysia dan sudah dikanunkan sebagai jenayah yang boleh didakwa di bawah perundangan sedia ada.

8. Di sinilah pakar perundangan kedua belah pihak perlu duduk semeja berbincang dengan peruntukan perlembagaan sedia ada.

Ianya bagi mengharmonikan kedua-dua set perundangan ke arah memastikan penjenayah tetap didakwa atas kesalahan yang dilakukan. Ini kerana peruntukan hukuman dalam syariah lebih ringan daripada peruntukan hukuman dalam sivil.

9. Rakyat mesti faham bahawa Rukun Negara menegaskan Perlembagaan dengan Prinsip Keluhuran Perlembagaan dan Kedaulatan Undang-Undang.

Ini bertepatan dengan Perkara 3(1) yang meletakkan Islam sebagai agama bagi Perserutuan; Sumpah Jawatan Yang di-Pertuan Agong (YDPA) memelihara Islam dalam Perkara 37(1) dan Kedaulatan watan dalam Perkara 181(1) Perlembagaan Negara.

10. Penjawat awam melaksanakan fungsi eksekutif berpunca daripada kuasa eksekutif YDPA.

Kegagalan mentaati Yang di-Pertuan Agong yang sudah bersumpah memegang jawatan dalam Perkara dengan lafaz “Wallahi, Wabillahi, Wattallahi untuk “…memeliharakan pada setiap masa Agama Islam…” tidak melayakkan diri memegang amanah untuk menjalankan fungsi eksekutif berkenaan.

11. Dalam Islam, hukuman diperuntukkan bukannya bertujuan untuk menyeksa pesalah, sebaliknya untuk mendidik dan menyedarkan bahawa kesalahannya itu boleh memyebakan ketidakstabilan sosial dikalangan masyarakat, yang bukan hanya berbilang bangsa dan kaum, tetapi juga melanggar tabii sifat manusiawi.

Oleh itu, Islam meletakkan sesuatu hukuman itu sebagai pengajaran dan iktibar bagi yang lain mengambil pengajaran.

Haji Rashidi bin Haris
Ketua Media MUAFAKAT
Ketua Komunikasi & Multimedia PEMBELA


Belanjawan 2021: Harapan peruntukan besar PnP dalam talian

KUALA LUMPUR, 13 Rabiulawal 1442H, Jumaat  – Menjelang pembentangan Belanjawan 2021, persatuan guru dan ibu bapa berharap supaya peruntukan besar terus diberikan dalam bidang pendidikan, khususnya dalam aspek kemudahan akses internet dan penyediaan peranti elektronik, bagi menjayakan konsep ‘pembelajaran di rumah’.

Ia selaras dengan norma baharu ketika ini susulan penularan COVID-19, yang turut membuka mata banyak pihak bahawa Pengajaran dan Pembelajaran (PnP) secara dalam talian masih belum mencapai tahap memuaskan, lebih-lebih lagi dalam aspek kemudahan internet dan peranti telekomunikasi dan gajet elektronik.

Presiden Kesatuan Perkhidmatan Perguruan Kebangsaan (NUTP) Amiruddin Awang berkata, ini memandangkan kebanyakan masalah utama ketika menjalankan PnP secara maya ketika ini, adalah dari aspek internet dan peranti elektronik, terutamanya dalam kalangan guru dan pelajar luar bandar dan pedalaman.

“Negara-negara maju kurang masalah jalankan PnP secara dalam talian, kerana murid ada kemudahan yang disediakan, talian internet mereka laju, ada gajet. Walaupun sekolah ditutup mereka tidak ada masalah jalankan PnP secara maya,” katanya ketika dihubungi pemberita.

Amiruddin berkata, kerajaan mungkin boleh memberikan rebat bagi membolehkan guru-guru dan pelajar membeli peralatan elektronik seperti komputer peribadi dan telefon bimbit, memandangkan masih ramai daripada mereka yang tidak mempunyai kemudahan tersebut.

Selain penyediaan kemudahan telekomunikasi dan internet secara menyeluruh, Amiruddin berkata para guru dan pelajar juga mungkin boleh diberikan harga istimewa bagi langganan internet, sama ada untuk kegunaan di rumah dan menerusi telefon bimbit.

“Kita perlu menerima hakikat bahawa COVID-19 ‘hidup’ bersama kita, maka mod PnP juga perlu berubah dan ini sudah tentu memerlukan perubahan norma PnP secara beransur-ansur,” katanya.

Senada dengan beliau ialah Presiden Majlis Permuafakatan Persatuan Ibu Bapa dan Guru Nasional (PIBGN) Prof Madya Datuk Dr Mohd Ali Hassan, yang meminta kerajaan agar memberikan tumpuan kepada penaiktarafan infrastrukur pendidikan, bagi membantu melancarkan proses PnP secara dalam talian.

“Skim bantuan bagi membeli peralatan dan aksesori PnP secara dalam talian perlu diwujudkan, bagi terutamanya bagi membantu ibu bapa yang kurang berkemampuan untuk membeli gajet elektronik,” katanya.

Bukan itu sahaja, Mohd Ali berkata, para guru juga perlu diberikan latihan dan kursus bagi mengendalikan PnP secara dalam talian, memandangkan konteks pendidikan masa kini memerlukan guru menguasai dan mempunyai literasi teknologi komunikasi dan maklumat (ICT).

Dalam mendepani wabak COVID-19, Mohd Ali turut mencadangkan supaya kerajaan memberikan peruntukan khas untuk pemeriksaan kesihatan pada guru dan murid, selain peruntukan bagi peralatan pakej asas kepada pematuhan prosedur operasi standard di setiap sekolah.

Ia termasuklah pembelian cecair pembasmi kuman, pelitup muka dan sanitasi berkala. -Bernama


Kemalangan pelajar USAS: Pemandu treler miliki 9 kesalahan JPJ

KUALA KANGSAR, 12 Syawal 1443H, Jumaat – Pemandu treler membawa muatan besi yang ditahan berhubung kemalangan melibatkan lima mangsa rentung di Lebuhraya Utara Selatan Rabu lepas, mempunyai sembilan rekod kesalahan Jabatan Pengangkutan Jalan (JPJ).

Ibu Pejabat JPJ dalam kenyataan hari ini berkata hasil semakan dalam sistem mySIKAP JPJ mendapati rekod kesalahan itu, dengan 12 mata demerit di bawah Sistem Pemberian Mata Demerit Kesalahan Jalan Raya (KEJARA), akan memberi kesan kepada penggantungan atau pembatalan lesen memandu.

Menurut kenyataan itu, siasatan di bawah audit Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) bersama Agensi Pengangkutan Awam Darat (APAD) sedang dilaksanakan untuk menentukan tindakan undang-undang yang boleh diambil.

“Sekiranya hasil siasatan daripada ICOP mendapati pemandu dan pengendali gagal mematuhi syarat dan permit perkhidmatan oleh APAD dan JPJ, permit dan lesen pengendali boleh digantung atau dibatalkan berdasarkan peruntukan di bawah Akta Pengangkutan Awam Darat 2010.

“Tindakan penggantungan lesen memandu boleh diambil oleh JPJ berdasarkan peruntukan di bawah Akta Pengangkutan Jalan (APJ) 1987 sekiranya pemandu dituduh di mahkamah,” menurut kenyataan itu.

Siasatan polis juga akan menentukan sabitan kesalahan terhadap pemandu terbabit di bawah Seksyen 41(1) Akta 333 APJ, selain hilang kelayakan daripada memegang atau mendapatkan lesen memandu selama tempoh yang ditentukan mahkamah, menurut kenyataan itu.

“JPJ memandang serius insiden yang berlaku dan tidak akan berkompromi dengan sebarang ketidakpatuhan mana-mana pengendali kenderaan perdagangan di negara ini,” menurut kenyataan itu.

Polis menahan reman pemandu treler berusia 28 tahun terbabit selama empat hari bermula semalam bagi membantu siasatan berhubung kemalangan maut di KM 245.2 Lebuhraya Utara Selatan arah utara itu.

Dalam kejadian melibatkan dua buah treler itu, lima pelajar Universiti Sultan Azlan Shah (USAS) terdiri daripada Muhammad Nasrun Aidol Munir Akbar, 22 (pemandu), Ahmad Naim Najmi Ahmad Hafizan, 21, Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, Iqbal Hasnun Halimi, 23, yang juga rakan serumah, rentung selepas kereta dinaiki mereka terbakar.

Siasatan awal mendapati kereta jenis Honda City yang dinaiki kelima-lima pelajar itu sedang mengekori di belakang treler muatan mozek yang memandu di lorong kanan susulan lorong kiri ditutup bagi penyelenggaraan jalan, apabila sebuah lagi treler muatan besi merempuh bahagian belakang kereta mereka.

Treler itu kemudian menyeret kenderaan itu ke hadapan sehingga melanggar bahagian belakang treler muatan mozek berkenaan, menyebabkan kelima-lima mangsa tersepit dan tidak sempat menyelamatkan diri. – Bernama


20 kes baharu, 11 kes libat 2 kluster di Kedah

KUALA LUMPUR, 24 Zulhijjah 1441H, Jumaat – Kes baharu positif COVID-19 terus melonjak kepada 20 kes hari ini termasuk 10 kes melibatkan Kluster Tawar di Baling, Kedah dan satu kes melibatkan kluster baharu iaitu Kluster Muda di negeri sama.

Ketua Pengarah Kesihatan Datuk Dr Noor Hisham Abdullah berkata ini menjadikan jumlah kes positif sebanyak 9,149 kes serta jumlah kes aktif dengan kebolehjangkitan sebanyak 196 kes.

Beliau menjelaskan daripada 20 kes baharu, 13 kes merupakan penularan tempatan dan kesemua kes adalah dalam kalangan warganegara Malaysia.

“Daripada 20 kes baharu yang dilaporkan, tujuh kes adalah kes import yang telah mendapat jangkitan di luar negara yang melibatkan enam warganegara dan satu bukan warganegara.

“Tujuh kes import itu adalah dari negara Lubnan (tiga kes di Wilayah Persekutuan Kuala Lumpur); Indonesia (satu kes di Selangor); Perancis (satu kes di Selangor); Yaman (satu kes di Sarawak); dan Taiwan (satu kes di Wilayah Persekutuan Kuala Lumpur),” katanya dalam kenyataan akhbar perkembangan COVID-19 hari ini.

Beliau menjelaskan kes penularan tempatan di Kedah melibatkan 10 kes daripada Kluster Tawar, satu kes Kluster Muda dan satu kes Severe Acute Respiratory Infection (SARI) manakala di Pulau Pinang mencatatkan satu kes saringan Kluster Tawar kerana mempunyai kontak rapat kepada kes positif COVID-19 (kes ke-9149).

“Beliau juga mempunyai sejarah melawat kes ke-9113 dan kes ke-9129 di sebuah hospital swasta di Pulau Pinang,” katanya.

Dr Noor Hisham berkata sebanyak tujuh kes telah pulih sepenuhnya dari COVID-19 hari ini menjadikan jumlah kumulatif kes yang pulih sepenuhnya adalah sebanyak 8,828 kes (96.5 peratus daripada jumlah keseluruhan kes).

Beliau memaklumkan sehingga kini, terdapat empat kes positif COVID-19 sedang dirawat di Unit Rawatan Rapi (ICU) dengan satu kes bantuan pernafasan.

Tiada pertambahan kes kematian berkaitan COVID-19 dilaporkan pada hari ini. menjadikan jumlah kes kematian COVID-19 kekal sebanyak 125 kes (1.37 peratus daripada jumlah keseluruhan kes), katanya. – Bernama


Tun M mahu fokus penulisan sejarah, aktiviti dalam negara

BANGI, 28 Rabiulakhir 1444H, Rabu – Pengerusi Penaja GTA, Tun Dr Mahathir Mohamad berharap, kerajaan baharu yang akan dibentuk oleh gabungan parti yang menang dapat memulihkan kembali segala masalah dalam negara.

Meskipun Pejuang-GTA tidak berjaya meraih sebarang kerusi Parlimen dalam pilihan Raya Umum ke-15 (PRU15), namun beliau kekal positif dan terima pilihan yang dilakukan rakyat.

“Pejuang berdoa siapa juga yang menjadi Kerajaan Malaysia akan dapat pulih segala masalah yang akan dihadapi oleh negara.

“Oleh kerana Pejuang kalah semua 125 kawasan yang dipertandingkan, Pejuang tidak pun dapat menjadi pembangkang dalam Dewan Rakyat.

“Segala perancangan Pejuang untuk negara terpaksalah digugur. Yang boleh dilakukan oleh Pejuang ialah melihat arah pemerintahan pihak yang menang,” katanya dalam kenyataan, hari ini.

Bapa Pemodenan negara itu memaklumkan, beliau akan memberi tumpuan kepada penulisan bahan sejarah dan aktiviti dalam negara.

Jelas beliau, banyak peristiwa yang berlaku dalam negara belum direkod termasuk yang berlaku pada zaman British.

Malah dirinya terbuka untuk ditemuduga oleh penulis, katanya.

Dalam PRU15 lalu, Dr Mahathir dan anaknya, Datuk Seri Mukhriz gagal mempertahankan kerusi masing-masing, selain kedua-duanya hilang wang deposit apabila memperoleh jumlah undi sangat rendah.

Dr Mahathir, 97, yang juga calon tertua pada PRU15, menyaksikan kegagalannya menambat hati pengundi di Langkawi apabila hanya memperoleh 4,566 undi.


Alasan lepas tanpa bebas Zahid kukuh: AGC

KUALA LUMPUR, 20 Safar 1445H, Rabu – Permohonan pihak pendakwaan untuk melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi daripada semua 47 pertuduhan dihadapinya, dibuat berdasarkan alasan dikemukakan dan diterima oleh mahkamah.

Jabatan Peguam Negara (AGC) dalam kenyataan memaklumkan, Hakim Datuk Collin Lawrence Sequerah yang membuat keputusan tersebut, menyatakan alasan yang dikemukakan oleh pihak pendakwaan adalah kukuh (cogent).

“Merujuk kepada laporan media bahawa tindakan Peguam Negara untuk tidak meneruskan pertuduhan terhadap Ahmad Zahid sebagai tidak bermoral, jabatan ini ingin menegaskan permohonan untuk melepas tanpa membebaskan dibuat kepada mahkamah, berdasarkan kepada alasan-alasan yang dikemuka dan telah pun diterima oleh mahkamah.

“Semasa membuat keputusan, YA (Yang Arif) Hakim menyatakan bahawa alasan-alasan yang dikemukakan oleh pihak pendakwaan adalah kukuh (cogent),” menurut kenyataan itu.

Terdahulu, Mahkamah Tinggi di sini memutuskan untuk melepas tanpa membebaskan Ahmad Zahid daripada semua 47 pertuduhan pecah amanah, rasuah dan pengubahan wang haram yang berkaitan dengan dana Yayasan Akalbudi.

Hakim Sequerah membuat keputusan itu selepas mendengar 11 alasan yang dikemukakan oleh Timbalan Pendakwa Raya Datuk Mohd Dusuki Mokhtar, untuk menghentikan prosiding kes berkenaan. – Bernama


Dua Ahli Dewan Negara angkat sumpah Senator hari ini

KUALA LUMPUR, 4 Safar 1445H, Isnin – Dua Ahli Dewan Negara mengangkat sumpah jawatan di hadapan Yang Dipertua Dewan Negara, Tan Sri Dr Wan Junaidi Tuanku Jaafar, hari ini.

Mereka ialah Pengurus Besar Tabung Amanah Pendidikan Negeri Melaka, Datuk Mustafa Musa dan Ahli Dewan Negara yang dilantik semula Susan Chemerai Anding.

Pelantikan Mustafa adalah pilihan Ahli Dewan Undangan Negeri Melaka mulai 31 Julai lepas hingga 30 Julai 2026 manakala Susan adalah lantikan semula oleh Yang di-Pertuan Agong berkuat kuasa hari ini hingga 20 Ogos 2026.

Kedua-dua mereka mengangkat sumpah sebagai Senator pada majlis yang berlangsung di Dewan Negara, di sini.

Sementara itu, Wan Junaidi dalam ucapannya mengingatkan setiap Ahli Dewan Negara untuk berfikiran matang yang bebas daripada sebarang pengaruh luar dan peribadi, terutamanya yang berunsur dan bersifat politik.

Selain itu, beliau turut menyarankan Ahli Dewan Negara untuk lebih proaktif dan kreatif dalam memastikan pendapat intelektual mereka turut disampaikan kepada rakyat melalui media utama dan juga di dalam media sosial.

“Buat masa ini, input perbahasan daripada Dewan Negara kurang mendapat perhatian media secara amnya dan mungkin memberi persepsi kepada masyarakat bahawa Dewan Negara kurang memberi impak sebagai salah satu cabang badan legislatif di dalam pelaksanaan perlembagaan Malaysia.

“Oleh itu, saya berharap agar situasi ini akan segera berubah kepada liputan media yang lebih luas dan komprehensif di dalam sidang-sidang yang akan datang.

“Adalah penting untuk rakyat secara amnya mengetahui bahawa pendapat dan input-input yang produktif dan kritikal daripada Ahli-ahli Yang Berhormat Dewan Negara memainkan peranan yang penting di dalam meluluskan usul yang dibawa daripada Dewan Rakyat,” katanya. – Bernama


Gerakan supaya Zahid Hamidi berundur pernah dibincang, dakwa Tajuddin

BANGI, 27 Zulkaedah 1443H, Isnin – Usaha supaya Presiden UMNO, Datuk Seri Dr Ahmad Zahid Hamidi berundur daripada jawatan pernah dibincang kepimpinan parti tersebut.

Mendedahkan perkara itu, bekas Ahli Majlis Kerja Tertinggi (MKT) UMNO, Datuk Seri Tajuddin Abdul Rahman mendakwa, perbincangan itu dibuat pada Mei 2020 dan diketuai Datuk Seri Mohamad Hasan dan turut disertai Datuk Seri Najib Tun Razak.

“Perbincangan berkenaan dibuat bagi menyatakan kebimbangan kes-kes mahkamah yang terpalit pada presiden itu sekali gus boleh menjejaskan imej UMNO.

“Tok Mat dan Bossku (Najib) dan lain-lain yang saya sebutkan tadi kita nak buat satu memorandum. Ia pada Mei 2020 dan Perhimpunan itu dibuat di rumah saya.

“Kita nak minta dia turun secara baik. Kita tak naklah tendang-tendang. Minta kita buat tinjauan ketua-ketua bahagian,” katanya.

Beliau berkata, tindakan itu mendapat sambutan positif daripada beberapa ketua bahagian yang bersetuju dengan gerakan berkenan.

“Saya ingat 130 orang ketua bahagian. Perak 18 orang ketua bahagian. Selangor 17 ke apa,” katanya.

Terdahulu, Tajuddin yang juga Ahli Parlimen Pasir Salak digugurkan daripada ahli MKT UMNO.

Pengguguran beliau dimaklumkan Setiausaha Agung UMNO, Datuk Seri Ahmad Maslan dalam satu surat dikeluarkan pada 24 Jun lalu.


Isu beg sekolah berat: i-Guru syor KPM manfaatkan e-buku teks

BANGI, 30 Rabiulakhir 1443H, Ahad – Baru-baru ini tular isu bebanan beg sekolah terutama membabitkan pelajar sekolah rendah.

Pendedahan seorang aktivis dilaporkan mendapat respon daripada netizen yang turut sama berkongsi masalah yang dialami anak-anak mereka.

Mengulas isu berkenaan, Presiden Ikatan Guru-Guru Muslim Malaysia (iGuru), Ustaz Mohd Azizee Hasan mengakui dalam era digital, Kementerian Pendidikan (KPM) perlu mengoptimumkan pembelajaran secara e-learning bagi mengurangkan beban murid membawa beg sekolah.

Ia termasuk memanfaatkan e-buku teks, mengaktifkan pembelajaran abad 21 serta menyelesaikan kerja sekolah di sekolah.

Bagaimanapun bagi melaksanakan cadangan itu, aspek kemudahan capaian internet, penggunaan alat peranti dan kemudahan pembelajaran abad 21 perlu ditingkatkan.

Beliau berkata, untuk membina pendidikan yang lestari dan menjamin kesejahteraan dan kesihatan murid, pihaknya berharap pihak KPM mengambil langkah proaktif dan tindakan yang sewajarnya demi kebaikan semua pihak.

Justeru, beliau bersetuju supaya pihak KPM melihat semula isu beban beg sekolah yang dihadapi pelajar.

“Lagipun berdasarkan Surat Siaran KPM Bilangan 8 Tahun 2018 telah menjelaskan panduan menangani isu beg berat murid. Tinggal lagi sejauh mana pelaksanaannya dilakukan mengikut surat siaran ini.

“Garis panduan sudah ada, tinggal lagi nak laksanakan dan kuat kuasakan. Pihak KPM boleh ulang siaran semula surat siaran tersebut kepada pihak PPD, JPN dan sekolah-sekolah.

“Kajian juga telah dijalankan oleh KPM pada tahun 2017 dan hasil pemantauan oleh Ketua Setiausaha KPM dan Ketua Pengarah KPM pada 17 Ogos 2018 telah mendapati beg murid khususnya murid sekolah rendah masih berat,” katanya dalam kenyataan.

Pada masa sama, beliau menggesa pihak KPM mendapatkan pandangan dan merujuk kepada pakar-pakar kesihatan sama ada beban beg sekolah akan memberi kesan kepada kesihatan murid terutama dari sudut tumbesaran demi memastikan kesejahteraan murid apabila hadir ke sekolah.

Dalam hal ini, jika semua pihak terutama pentadbir sekolah, guru, murid serta ibu bapa faham dan memahami apa yang ada dalam garis panduan itu, isu berkenaan dapat diatasi.

“Satu perkara lagi ialah kekangan subjek yang banyak pada satu hari dengan jadual waktu yang padat turut memberi kesan kepada beban beg murid. Tidak termasuk lagi botol air, bekas makanan murid,” katanya.

Selain itu, isu mata pelajaran yang diajar di Tahap 1 dan 2 sekolah rendah juga perlu dikaji semula sama ada ia sesuai dilaksanakan memandangkan bilangan mata pelajaran yang diajar adalah sembilan tidak termasuk lagi mata pelajaran tambahan.

“Kita perlukan eko sistem yang mensejahterakan emosi, mental dan fizikal murid dan pendidik.

“Silibus untuk tahap satu perlu fokus kepada, penguasaan literasi dan numerasi, pembentukan jati diri seperti subjek agama dan moral serta kecergasan fizikal dan kemahiran contohnya komunikasi,” katanya.


PAS tak cukup ahli bantu kempen Dominic di Bayan Lepas

GEORGE TOWN, 18 Muharam 1445H, Sabtu – Kekurangan ahli didakwa menjadi punca PAS Pulau Pinang tidak dapat membantu Presiden Gerakan, Datuk Dr Dominic Lau dalam kempennya di Dewan Undangan Negeri (DUN) Bayan Lepas.

Pesuruhjaya PAS Pulau Pinang, Muhammad Fauzi Yusoff berkata, kekurangan sumber itu menyebabkan parti tidak dapat membantu calon Perikatan Nasional (PN) di kawasan berkenaan.

Beliau menegaskan, bahawa PAS tidak memboikot kempen pilihan raya Dominic dalam apa cara sekalipun.

“Sekarang ini setiap calon perlu membawa jentera masing-masing. Dominic kena bawa orang sendiri juga. Kami tidak mempunyai cukup (ahli untuk membantu kempen).

“Malah, jentera pilihan raya kita di kawasan tertentu juga memerlukan bantuan. Mereka yang bertanding perlu mengetuai jentera mereka sendiri,” katanya seperti dilapor Utusan Malaysia.

Muhammad Fauzi berkata, PAS Pulau Pinang akan menjelaskan perkara itu dan mengeratkan hubungan dengan Gerakan, termasuk menjelaskan isu pencalonan Dominic di Bayan Lepas kepada akar umbi.

Sebelum ini, dilaporkan bahawa akar umbi PAS mengancam untuk memboikot pilihan raya selepas Dominic dinamakan sebagai calon yang bertanding di kerusi DUN Bayan Lepas yang majoritinya Melayu.

Pemimpin PAS tempatan berkata, parti itu telah melakukan kerja asas di sana selama bertahun-tahun dan tidak akan menerima Dominic, yang mereka dakwa sebagai calon ‘payung terjun’.

Dominic bakal bertanding di kerusi Bayan Lepas di bawah tiket Perikatan Nasional (PN) menentang penyandang DUN itu, Azrul Mahathir Aziz daripada Pakatan Harapan (PH).


Polis Israel bunuh guru Pendidikan Islam Palestin

BAITULMAQDIS, 16 Rabiulakhir 1443H, Ahad  – Polis negara pengganas Israel melepaskan tembakan dan membunuh seorang lelaki Palestin berhampiran Bab al-Silsila, di Kota Lama Baitulmaqdis yang diduduki.

Lelaki itu dikenali sebagai Fadi Abu Shukhedem – seorang guru Pendidikan Islam berusia 42 tahun yang berasal dari kejiranan Shuafat di Baitulmaqdis yang diduduki.

Polis Israel mendakwa, Abu Shukhedem melepaskan tembakan ke arah anggota polis, membunuh seorang daripada mereka dan mencederakan tiga lagi.

Keadaan dua daripadanya disifatkan sebagai serius.

Abu Shukhedem didakwa menggunakan senapang ringan dan pisau untuk melakukan serangan itu.

Pergerakan Perjuangan Islam Palestin (Hamas) dalam satu kenyataan berkata, Abu Shukhedem secara politik mempunyai kaitan dengan pergerakan bersenjata yang berpangkalan di Gaza.

Tidak lama selepas insiden itu, polis Israel menutup pintu gerbang Kota Lama bahkan menyusun pusat pemeriksaan di seluruh kawasan kejiranan dan jalan menuju ke perkarangan Masjid al-Aqsa di sebelah timur Kota Lama. – Agensi


Aktiviti seludup, pemerdagangan boleh berlaku selepas pintu sempadan dibuka

KUALA LUMPUR, 4 Rabiulakhir 1442H, Jumaat – Mesyuarat Anti-Corruption and Transparency Experts Working Group (ACTWG) Friends of The Chair (FoTC) mencadangkan agar penguatkuasaan serta aspek pencegahan efektif perlu dilaksana bagi menangani trend perlakuan rasuah dalam tempoh peralihan semasa dan pasca pemulihan COVID-19.

Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki, berkata aktiviti seperti penyeludupan, pemerdagangan serta kemasukan secara haram boleh berlaku setelah pembukaan semula pintu sempadan.

Beliau berkata, fasa pemulihan krisis COVID-19 akan membolehkan aktiviti perniagaan mula berkembang dan situasi itu bakal membuka ruang untuk berlakunya kegiatan rasuah.

“Sehubungan itu, ACTWG harus memastikan penguatkuasaan dan aspek pencegahan yang efektif dilaksanakan bagi menangani trend perlakuan rasuah sedemikian,” katanya semasa mempengerusikan secara maya mesyuarat ACTWG FoTC bersama wakil daripada sembilan ahli ekonomi Kerjasama Ekonomi Asia Pasifik (APEC) di Ibu Pejabat SPRM pada Selasa (17 Nov).

Beliau berkata, perbincangan kali ini juga merupakan penghargaan kepada Malaysia sebagai tuan rumah APEC pada tahun ini, dengan SPRM sebagai peneraju mesyuarat ACTWG sejak siri pertama diadakan pada Februari lepas. – Bernama


DAP dakwa tak pernah antiraja

SEREMBAN, 7 Rabiulakhir 1445H, Ahad – DAP mendakwa parti itu tidak pernah bersikap antiraja tetapi menjunjung tinggi sistem Raja Perlembagaan dan menghormati institusi diraja seperti termaktub dalam Perlembagaan, kata Setiausaha Agungnya, Anthony Loke.

Loke berkata, DAP seringkali dilabelkan antiraja kerana dasar parti itu yang tidak menerima darjah kebesaran dianugerahkan oleh institusi diraja, bagaimanapun DAP tidak menolak penganugerahan itu sekiranya terdapat pemimpin bersara dalam politik dianugerahkan darjah kebesaran tersebut.

“Kita (DAP) selalu dimomokkan dengan perkara itu (dilabel antiraja), dasar kita tidak menerima darjah kebesaran, ia tidak tepat sama sekali, kita tidak pernah bersikap melawan raja, tetapi dasar kita tidak menerima darjah kebesaran itu ditakrifkan sebagai melawan raja, saya jelaskan ia tidak betul,” katanya.

Beliau berkata kepada pemberita selepas merasmikan Konvensyen DAP kali ke-22 peringkat Negeri Sembilan di sini hari ini, yang turut dihadiri Menteri Besar Datuk Seri Aminuddin Harun serta wakil parti Kerajaan Perpaduan.

Sementara itu, Loke menyeru semua parti politik di negara ini untuk tidak mengamalkan politik ekstrem dengan memainkan sentimen agama dan kaum yang boleh membawa perpecahan dalam masyarakat majmuk.

Beliau berkata, DAP tidak memusuhi mana-mana agama dan kaum di negara ini, namun menjadi kebimbangan apabila sentimen agama dan kaum digunakan sesetengah pihak ia akan menjejaskan keharmonian dalam masyarakat.

“Ini sangat bahaya, seperti di Parlimen, kita dilabelkan sebagai kafir, itu sesuatu yang tidak patut, saya yakin rakan-rakan pemimpin Islam tidak bersetuju (perkara itu). Itu sesuatu yang sangat bahaya, Malaysia mesti kekal aman harmoni,” katanya.

Dalam perkembangan lain, Loke berkata kerjasama parti itu dalam Kerajaan Perpaduan adalah berlandaskan prinsip Pakatan Harapan (PH) dan Barisan Nasional (BN) dan ia satu hubungan yang baik bagi memastikan pentadbiran di negara ini berjalan lancar dengan harmoni.

Beliau berkata, kenyataan MCA bahawa bukan masa yang sesuai ketika ini untuk MCA dan DAP menjalinkan kerjasama menyeluruh adalah pandangan pemimpin parti itu, namun pihaknya fokus dalam memastikan persefahaman yang terjalin dalam Kerajaan Perpaduan diperkukuh demi kesejahteraan rakyat.

“Kita tidak melihat terhadap individu dalam parti, PH dan BN mempunyai hubungan baik. Kenyataan tersebut adalah pandangan masing-masing, MCA merasakan susah untuk berkerjasama itu pandangan mereka, ia tak menjejaskan hala tuju perjalanan kerajaan hari ini,” katanya.

Semalam, Timbalan Presiden MCA, Datuk Dr Mah Hang Soon yang ditemui pemberita pada Perhimpunan Agung Tahunan Pemuda MCA ke-59 berkata bahawa bukan masa yang sesuai ketika ini untuk kerjasama menyeluruh antara MCA dan DAP, namun kedua-dua pihak boleh mengekalkan kerjasama dalam isu tertentu. – Bernama


DUN Kelantan pilih Nik Abduh sebagai Senator

KOTA BHARU, 19 Safar 1445H, Selasa – Bekas Ahli Parlimen Bachok, Nik Mohamad Abduh Nik Abdul Aziz atau Nik Abduh dipilih sebagai Ahli Dewan Negara bagi mewakili negeri Kelantan.

Dewan Undangan Negeri (DUN) Kelantan bersetuju memilihnya sebagai Senator bagi menggantikan Mohd Apandi Mohamad yang tamat tempoh perkhidmatannya pada Julai lalu.

Pencalonan Nik Mohamad Abduh dikemukakan Menteri Besar, Datuk Mohd Nassuruddin Daud, selepas Speaker DUN Kelantan, Datuk Mohd Amar Nik Abdullah, mengumumkan usul Pemilihan Ahli Dewan Negara.

Cadangan calon itu disokong Timbalan Menteri Besar, Datuk Dr Mohamed Fadzli Hassan.

“Sukacita saya memaklumkan pada 1 Jun lalu saya menerima satu surat daripada Setiausaha Dewan Negara yang memaklumkan penamatan tempoh perkhidmatan Senator Mohd Apandi Mohamad.

“Pada hari ini DUN diminta membuat pemilihan untuk melantik seorang Ahli Dewan Negara bagi mewakili dewan ini berikutan perkhidmatan ahli Dewan Negara tamat tempoh pada 7 Julai lalu,” kata Mohd Amar seperti dilapor BH.

Julai lalu, Nik Abduh membuat kejutan dengan mengumumkan ‘berpuasa’ dan berehat daripada arena politik tanah air.

Difahamkan, Nik Abduh mengambil keputusan itu selepas berlaku konflik selepas namanya tidak tercalon untuk bertanding Dewan Undangan Negeri (DUN) Chempaka pada PRN.

Bagaimanapun, pada Ogos beliau mengumumkan menamatkan tempoh ‘puasa’ politiknya.


Polis Johor lulus 25 permit ceramah, kempen PRK

JOHOR BAHRU, 11 Safar 1445H, Isnin – Polis Johor meluluskan 25 permit ceramah serta kempen sempena Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram.

Jurucakap Media PRK Johor, Ibu Pejabat Polis Kontinjen (IPK) Johor, Superintendan Ibrahim Mat Som berkata, 20 permit yang diluluskan adalah di kawasan Parlimen Pulai, manakala lima lagi bagi kawasan Dewan Undangan Negeri (DUN) Simpang Jeram.

“PDRM Johor telah meluluskan sebanyak dua permit ceramah dan 18 permit kempen bagi kawasan P.161 Pulai.

“Manakala bagi kawasan N13 Simpang Jeram sebanyak dua permit ceramah dan tiga permit kempen telah diluluskan,” katanya dalam kenyataan media, hari ini.

Beliau berkata, sehingga kini, tiada sebarang kertas siasatan yang dibuka.

Pada masa masa, beliau menasihatkan supaya semua parti serta kumpulan penyokong menghormati antara satu sama lain.

Mereka juga diingatkan tidak melakukan kerosakan terhadap poster, banner, bendera, kain rentang mana-mana parti politik dengan mencabut atau membakarnya.

Beliau menegaskan, hal ini adalah satu perbuatan khianat dan menyalahi undang-undang dan boleh dikenakan tindakan di bawah Seksyen 427 Kanun Keseksaan.

“Kami juga menasihatkan supaya setiap calon pilihan raya yang ingin mengadakan kempen, mengikuti peruntukan undang-undang di bawah Seksyen 24B(3) Akta Kesalahan Pilihanraya 1954 dan tidak menyentuh isu 3R iaitu agama, kaum dan institusi diraja dan kekalkan ketenteraman awam.

“Tindakan akan diambil kepada semua pihak tanpa mengira parti jika menyentuh isu berkenaan,” katanya.

Beliau berkata, sekiranya mempunyai sebarang permasalahan yang timbul, mana-mana pihak boleh merujuk kepada pihak polis untuk tindakan selanjutnya berlandaskan undang-undang yang sedia ada.


SUHAKAM ‘conteng arang’ nama negara di pentas antarabangsa

Oleh Siti Hafidah Abd Ghaffar

BANGI, 11 Rabiulawal 1443H, Isnin – PEMBELA sekali lagi menggesa kerajaan memandang serius berkaitan laporan Suruhanjaya Hak Asasi Manusia (SUHAKAM) yang menconteng arang dan menfitnah negara di pentas antarabangsa.

Ini susulan terdapat beberapa perkara dalam Laporan Separuh Penggal mengenai Kitaran Ketiga Penilaian Berkala Sejagat (UPR) dikemukakan SUHAKAM kelihatan bercanggah dengan Perlembagaan dan bertentangan apa yang diperjuangkan gabungan NGO-NGO Islam.

Difahamkan, SUHAKAM telah ditubuhkan oleh Parlimen di bawah Akta Suruhanjaya Hak Asasi Manusia Malaysia 1999 (Akta 597).

Ini bermakna apa sahaja yang dibawa oleh SUHAKAM di pentas antarabangsa merupakan pendirian Malaysia, kata Pengerusi PEMBELA, Haji Aminuddin Yahaya.

Mengulas mengenai petikan SUHAKAM berkaitan hak kebebasan agama bagi umat Islam, beliau menyifatkan, ia sebagai kenyataan menderhaka kepada Yang di-Pertuan Agong dan Raja-Raja Melayu kerana terdapat unsur-unsur menggugat undang-undang syariah dan undang-undang tubuh negeri-negeri.

Rentetan itu, atas semangat amar mahruf nahi mungkar terutamanya sesama muslim, PEMBELA mempersoalkan fungsi pesuruhjaya muslim dalam SUHAKAM yang telah dilantik oleh Yang di-Pertuan Agong melalui nasihat kerajan yang sepatutnya bertindak sebagai ‘safe guard’ kepada Islam.

Haji Aminuddin menegaskan, sepatutnya pihak berkenaan mempertahankan Islam dan mana-mana perkara yang mencemarkan agama itu seharusnya dibantah.

“Tetapi kita lihat seolah-olah mereka tidak memainkan peranan itu dan bagi kami ini agak mengecewakan,” katanya ketika sidang media di Ibu Pejabat Pertubuhan MUAFAKAT, hari ini.

Beliau turut mengkritik petikan SUHAKAM yang menggunakan istilah yang merujuk kepada gender ketiga iaitu ‘non binary’ yang bakal membuka pintu kemungkaran lebih besar selain istilah LBGTQ+ secara berulang kali dalam laporanya bagi membela hak golongan itu.

Selain itu, dalam laporan tersebut, SUHAKAM dilihat konsisten menekankan gesaan terhadap kerajaan dalam meratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD) seperti dinyatakan pada muka surat dua.

Begitu juga mengenai Statut Rom pada halaman tiga laporan itu meskipun mendapat bantahan hebat daripada rakyat pada 2018.

Haji Aminuddin mendakwa, SUHAKAM seolah-olah memainkan peranan pihak tertentu untuk menggesa dan mendesak kerajaan meratifikasikan ICERD ini.

“PEMBELA sangat kesal dengan SUHAKAM yang sepatutnya membawa isu-isu pencabulan hak asasi yang lebih tepat dan ‘real’ seperti peristiwa Islamofobia yang berlaku sepanjang tahun ini.

“Seperti penderaan oleh majikan kerana berpuasa, penganaktirian sekolah tahfiz oleh kerajaan berbanding sekolah vernakular dan sebagainya yang jelas menunjukkan ‘double standard’ SUHAKAM.

“Malang sekali SUHAKAM tidak menggunakan kapasitinya sebagai agensi rasmi kerajaan ke pentas antarabangsa ini untuk memperjuangkan kes Allahyarham Adib yang merupakan kes hak asasi penjawat awam untuk berkhidmat dengan selamat dan terjamin kebajikannya tetapi lebih sibuk memperjuangkan hak kesongsangan seks,” katanya.


Banjir Brazil: 35,000 hilang tempat tinggal, 18 terkorban

SALVADOR, 22 Jamadilawal 1443H, Isnin – Angka kematian meningkat kepada 18 orang ketika kira-kira 35,000 penduduk hilang tempat tinggal di negeri Bahia, Brazil susulan hujan lebat yang mengakibatkan banjir.

Pasukan bomba dan penyelamat mengesahkan kematian seorang warga emas lelaki akibat lemas di selatan negara itu.

Agensi Perlindungan Awam Bahia, Sudec memaklumkan, dua lagi dilaporkan hilang ketika 19,580 kehilangan tempat tinggal dan 16,001 mencari perlindungan, menjadikan jumlah keseluruhan menjadi 35,000.

Laporan itu menambah, kira-kira 286 penduduk pula dilaporkan cedera sejak kejadian banjir melanda negara itu.

Menurut anggaran, lebih daripada 430,800 penduduk telah terjejas, dan keadaan bertambah buruk sejak beberapa hari kebelakangan ini.

Gabenor Rui Rosta ketika meninjau di lokasi banjir menyifatkan kejadian sebagai tragedi besar.

“Keadaan rumah, jalan dan bandar yang terjejas akibat banjir sangat menakutkan,” katanya.

Sejak Sabtu, operasi bersama perkhidmatan kecemasan persekutuan dan negeri telah digerakkan bagi menyelamatkan ribuan penduduk yang terperangkap akibat banjir.

Pihak berkuasa tempatan kini bertungkus-lumus menyalurkan bantuan segera kepada semua mangsa di kawasan yang terjejas banjir. – Agensi


Malaysia bayar pendahuluan RM94 juta akses ke vaksin COVID-19

KUALA LUMPUR, 3 Rabiulakhir 1442H, Khamis – Malaysia akan segera membuat pembayaran pendahuluan kira-kira RM94 juta untuk akses ke vaksin COVID-19, kata Menteri Sains, Teknologi dan Inovasi, Khairy Jamaluddin Abu Bakar.

“Kabinet memutuskan pada 13 November bahawa Malaysia, melalui Kementerian Kesihatan, untuk menyertai kemudahan Covax dengan menandatangani ‘Optional Purchase Arrangement’

“Kementerian dan sekutu Covax (Gavi) mencari tarikh untuk menandatangani perjanjian itu,” katanya ketika menjawab pertanyaan yang diajukan oleh Lim Guan Eng (PH-Bagan) di Dewan Rakyat, hari ini.

Beliau mengatakan bahawa negara akan membuat pembayaran jaminan awal dan ‘risk sharing guarantee’ sebanyak AS$22.6 juta (RM94 juta) setelah menandatangani perjanjian itu.

“Akses ke vaksin sangat penting untuk melindungi rakyat daripada penyebaran virus dan memacu ekonomi ketika vaksinasi menjadi syarat perjalanan dan pergerakan global,” kata Khairy Jamaluddin.

Beliau menekankan bahawa walaupun menandatangani perjanjian kemudahan Covax, Malaysia mengambil pendekatan tambahan dalam mencari akses ke vaksin COVID-19 apabila ia tersedia.

“Pendekatan ini akan membuka peluang bagi negara untuk memperluas pilihannya dan mengurangkan risiko memberi fokus kepada pendekatan dua hala,” tambahnya.

Malaysia dijangka membayar sekitar RM3 bilion untuk vaksin bagi melindungi 10 peratus penduduk di negara ini di bawah perjanjian kemudahan Covax.

Covax adalah inisiatif global yang disokong oleh Pertubuhan Kesihatan Sedunia (WHO) untuk memastikan akses yang adil dan saksama ke vaksin COVID-19 di seluruh dunia.


Melaka tutup taska, tadika jika ada arahan KKM

MELAKA, 16 Syawal 1443H, Selasa – Melaka hanya akan menutup kesemua taska dan tadika sekiranya mendapat nasihat atau arahan daripada Kementerian Kesihatan (KKM), walaupun kes mingguan penyakit tangan, kaki dan mulut (HFMD) di negeri itu meningkat.

Exco Hal Ehwal Wanita, Pembangunan Keluarga dan Kebajikan negeri Datuk Kalsom Nordin berkata setakat ini hanya 11 pusat asuhan kanak-kanak diarah tutup di Melaka sejak HFMD mula menular.

“Bagaimanapun setakat ini, tiada arahan penutupan bagi kesemua tadika, taska dan pusat jagaan harian di Melaka. Jika ada arahan mengenai penutupan itu baru kami tutup kesemuanya,” katanya kepada pemberita di sini, hari ini.

Beliau berkata demikian selepas merasmikan Program Keselamatan dan Kesihatan di Dataran Majlis Bandaraya Melaka Bersejarah (MBMB), yang turut dihadiri Ketua Polis Melaka Datuk Zainol Samah.

Terdahulu media melaporkan, kes HFMD di Melaka mencatatkan peningkatan ketara iaitu 977 kes setakat minggu lepas berbanding hanya 95 bagi tempoh sama tahun lalu.

Sementara itu, Pengarah Jabatan Kesihatan negeri Dr Rusdi Abd Rahman berkata 13 kluster telah dilaporkan melibatkan 11 premis iaitu tujuh di Jasin, tiga di Melaka Tengah dan sebuah premis di Alor Gajah, di bawah Akta Pencegahan dan Pengawalan Penyakit Berjangkit 1988. – Bernama


Fasa Peralihan Monsun dijangka bermula pada 3 Oktober

KUALA LUMPUR, 2 Rabiulawal 1444H, Khamis – Fasa Peralihan Monsun di negara ini dijangka bermula pada 3 Okt hingga November ini.

Ketua Pengarah Jabatan Meteorologi Malaysia (MetMalaysia) Muhammad Helmi Abdullah berkata permulaan fasa itu menandakan berakhirnya Monsun Barat Daya yang telah bermula sejak 14 Mei.

“Semasa Fasa Peralihan Monsun itu, rantau negara akan menerima tiupan angin lemah dari pelbagai arah sesuai untuk kejadian ribut petir yang lazimnya membawa hujan lebat berserta angin kencang dalam jangka masa singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta tengah Sarawak,” katanya dalam kenyataan hari ini.

Muhammad Helmi berkata keadaan cuaca itu berpotensi menyebabkan banjir kilat serta kerosakan pada struktur yang tidak kukuh.

Beliau berkata orang ramai dinasihat untuk berwaspada ketika tempoh fasa peralihan cuaca itu dan sentiasa peka dengan ramalan serta amaran cuaca yang dikeluarkan MetMalaysia melalui laman web atau media sosial rasmi jabatan itu atau menerusi aplikasi mobil myCuaca.

Orang ramai boleh menghubungi talian utama MetMalaysia 1-300-22-1638 bagi sebarang pertanyaan lanjut, katanya. – Bernama


Bina negara Islam antara sunnah penting tunjang peradaban umat

SABAN tahun kita meraikan sambutan Maulidur Rasul bagi memperingati kelahiran manusia teragung; Nabi Muhammad ﷺ. Namun begitu, apakah kita berjaya singkapi sebaiknya apa yang telah ditinggalkan oleh baginda.

Kebanyakan umat Islam telah berusaha mencontohi baginda dalam beberapa perkara seperti bersiwak, solat berjemaah, berjubah dan bercelak. Sungguhpun begitu, saya ingin lontarkan tiga sunnah penting yang telah menjadi tunjang peradaban umat Islam dalam penulisan kali ini untuk sama-sama disebar luaskan.

Pertama; berdakwah mengajak manusia kepada kebaikan dan mencegah mereka daripada kemungkaran (amar ma’ruf nahi munkar). Kedatangan Nabi Muhammad ﷺ sebenarnya telah mengubah status quo kehidupan masyarakat jahiliyah yang sering berlumba-lumba menganjurkan perkara maksiat dan mungkar.

Mengajak manusia melakukan kebaikan mungkin perkara mudah untuk kita amalkan. Tetapi mencegah kemungkaran sering dilupakan kerana kita kadang-kadang terpaksa menelan kepahitan demi menyatakan sebuah kebenaran. Inilah yang Nabi Muhammad ﷺ lalui ketika mana baginda cuba membaiki akidah masyarakat jahiliyah lalu baginda dikecam dan disakiti bahkan seluruh Bani Hashim telah dipulau dan melalui suatu tempoh yang amat menyulitkan.

Menegur kesalahan ini telah diriwayatkan berulang kali dalam sebuah hadis seperti “Barangsiapa di antara kamu yang melihat kemungkaran, hendaklah dia mengubahnya dengan tangannya. Apabila dia tidak mampu, maka dengan lisannya. Dan apabila dia tidak mampu lagi, maka dengan hatinya. Sesungguhnya itu adalah selemah-lemah iman.” [Riwayat Muslim (78)] Nabi Muhammad saw juga telah mengingatkan kita bahawa “Agama itu adalah nasihat”, dan turut dinyatakan dalam hadis tersebut bahawa nasihat perlu diberikan kepada semua pihak termasuk kepada para pemimpin. Saidina Umar al-Khattab ra telah meminta agar umat Islam membetulkan kesilapan beliau hatta dengan mata pedang sekalipun. Inilah contoh teladan yang telah Nabi Muhammad ﷺ dan para sahabat ra tunjukkan kepada kita. Kita tegur kerana sayang dan sangat bercita-cita agar semua umat Islam dapat bersama di syurga kelak insya-Allah.

Kedua; membina negara Islam. Nabi Muhammad saw telah meninggalkan kita dengan sebuah kisah pembinaan negara yang begitu makmur iaitu Madinah al-Munawwarah. Apa pentingnya umat Islam mempunyai negara yang berdaulat? Sepanjang sirah kita telah melihat percubaan demi percubaan untuk umat Islam mendapatkan watan sebagai tempat untuk mereka berlindung mempertahankan akidah. Allah SWT telah menurunkan syariat untuk diamalkan oleh umat Islam. Namun begitu, mana mungkin kita dapat laksanakan semua perintah tersebut melainkan di tanah air yang kita miliki sendiri. Bagaimana kita ingin terapkan peraturan dan undang-undang kita di rumah orang lain?

Antara perkara yang amat menarik untuk kita tekuni, negara Islam Madinah dikawal selia oleh Piagam Madinah yang menjadikan syariat sebagai sumber hukum bagi negara dan sepertimana yang kita sedia maklum, negara Madinah dihuni oleh masyarakat majmuk (termasuk kaum Yahudi) tetapi diikat dengan syariat. Ianya sangat menakjubkan! Adapun begitu, keadaan di negara kita bukan sahaja sistem perundangan Syariah itu sangat kecil skopnya, tetapi keabsahan sistem perundangan Syariah itu sedang dicabar habis-habisan; ibarat retak menanti belah, ibarat telur di hujung tanduk! Sangat menyedihkan.

Ketiga; memperkukuh persaudaraan sesama umat Islam. Sunnah ini amat jelas dapat kita fahami melalui usaha Nabi Muhammad saw yang telah mempersaudarakan kaum Muhajirin dan Ansar, menyatukan kaum Aus dan Kharaj daripada sejarah pertelingkahan yang amat panjang. Umat Islam pada hari ini begitu mudah untuk berpecah-belah hanya dengan sebab perbezaan pendapat, pendirian politik dan sikap prasangka sesama muslim.

Kalaupun ada unsur kesatuan, akhirnya dipisahkan melalui sempadan negara sedangkan akidah kita tiada tembok yang mampu membatasinya. Bagaimana saudara sesama Islam berperang dek kerana perbezaan cabang fekah sedangkan masih ramai umat Islam yang tidak berjaya mendirikan tiang agama (solat)? Persoalan utama yang perlu sama-sama kita jawab, mengapa kita tidak berperanan sepertimana yang telah ditunjukkan oleh baginda Nabi Muhammad saw; senantiasa menyatukan umat Islam tanpa mengira latar belakang.

Sebagai mengakhiri tulisan saya pada kali ini, besarlah harapan dan cita-cita saya agar kita semua sebagai umat Islam yang mencintai Nabi Muhammad saw duduk dan renung seketika sunnah-sunnah yang telah ditinggalkan oleh baginda sebagai panduan kita untuk kembali membina peradaban umat Islam sebagai umat yang kuat, maju dan berdaulat!

Nabi Muhammad saw ada bersabda “Aku tinggalkan kepada kamu dua perkara dan kamu tidak akan sesat selagimana kamu berpegang dengannya iaitu kitab Allah (al-Qur’an) dan sunnah Nabi-Nya (Sunnah Nabi SAW).” [Riwayat Malik (1594)]

Ustaz Shahier Sa’min
Naib Presiden ISMA (Dakwah)


42.7 peratus individu dewasa terima dos penggalak

KUALA LUMPUR, 17 Jamadilakhir 1443H, Khamis – Seramai 258,337 individu penduduk dewasa di negara ini telah menerima dos penggalak COVID-19 semalam, menjadikan jumlah kumulatif bagi pemberian dos penggalak meningkat kepada 10,002,472 atau 42.7 peratus.

Berdasarkan data Kementerian Kesihatan (KKM) menerusi laman COVIDNOW, sebanyak 22,911,629 atau 97.9 peratus daripada populasi dewasa telah lengkap menerima vaksinasi, manakala 23,189,939 individu atau 99.1 peratus daripada kumpulan itu, menerima sekurang-kurangnya satu dos suntikan vaksin COVID-19.

Bagi remaja berumur 12 hingga 17 tahun, seramai 2,776,837 individu atau 88.2 peratus telah melengkapkan vaksinasi mereka, manakala 2,862,423 individu atau 90.9 peratus telah menerima sekurang-kurangnya satu dos vaksin COVID-19.

Dalam pada itu, statistik harian menunjukkan sejumlah 264,635 dos vaksin telah diberikan semalam membabitkan 1,981 dos pertama dan 4,317 dos kedua, menjadikan jumlah kumulatif dos vaksin yang diberikan menerusi Program Imunisasi COVID-19 Kebangsaan (PICK) meningkat kepada 61,540,069 dos.

Sementara itu, menurut portal Github KKM, 13 kematian COVID-19 dilaporkan semalam dengan Kuala Lumpur, Sabah dan Pulau Pinang masing-masing merekodkan dua kes, dan masing-masing satu kes di Selangor, Perlis, Negeri Sembilan, Melaka, Kedah, Johor dan Kelantan. – Bernama


Persatuan perubatan Malaysia kutuk serangan babit 2 doktor di Gaza

BANGI, 7 Syawal 1442H, Rabu – Persatuan doktor muslim di Malaysia mengecam serangan rejim pengganas Israel di Semenanjung Gaza, yang mengorbankan kakitangan perubatan dan memusnahkan kemudahan kesihatan di Palestin.

Lima pertubuhan bukan kerajaan (NGO) perubatan di Malaysia dalam satu kenyataan bersama hari ini mengutuk kekejaman yang dilakukan rejim Zionis ke atas Gaza sejak minggu lalu.

Ia membabitkan Ikatan Pengamal Perubatan dan Kesihatan Muslim Malaysia (I-Medik), Pertubuhan Doktor-Doktor Islam Malaysia (PERDIM), Persatuan Perubatan Islam Malaysia (IMAM), Pertubuhan Amal Perubatan Ibnu Sina Malaysia (PAPISMA) dan Persatuan Kesihatan IKRAM Malaysia (IKRAM Health).

Kenyataan itu berkata, pihaknya terkejut dan mengutuk tindakan Israel khususnya dalam serangan terbaharu membabitkan dua doktor berpengalaman di Gaza, iaitu Dr Mooein Ahmad al-Aloul dan Dr Ayman Abu al-Ouf serta keluarga mereka.

“Kami berdoa semoga Allah mengurniakan mereka syahid dan syurga. Serangan yang menyasarkan kakitangan perubatan dan Hospital al-Shifa ini perlu dikutuk oleh semua pengamal perubatan serta masyarakat dunia.

“Serangan brutal itu jelas melanggar Undang-Undang Konflik Bersenjata (LOAC) dan Undang-Undang Kemanusiaan Antarabangsa (IHL) yang melindungi setiap pertubuhan dan kakitangan perubatan,” kata kenyataan itu.

Justeru, kenyataan itu mendesak badan dan NGO perubatan antarabangsa, termasuk pemerintah dunia untuk meningkatkan usaha membawa rejim pengganas Israel ke Mahkamah Keadilan Antarabangsa (ICJ).

Katanya, tindakan rejim Zionis itu harus diadili kerana melanggar undang-undang terhadap kakitangan perubatan dan kemanusiaan.

“Kami juga memohon kerajaan di negara jiran Palestin untuk memudahkan pengangkutan masuk bantuan kemanusiaan ke Gaza.

“Seluruh masyarakat dunia harus meningkatkan usaha kita untuk keamanan yang berkekalan dan adil, termasuk mengakhiri konflik selama sedekad ini. Kami berdoa semoga ini menjadi kenyataan satu hari nanti,” katanya.